Timlilit akked Mass Qeddur, amasay n teẓrigin "imru"

## Di tirza-nneɣ ɣer tmesrit n udlis amaziɣ i yettusuddsen deg At Wasif di tazwara n yulyu yezrin, nemlal ddeqs n yimura d yimaẓragen gar-asen Mass Qeddur. Nesteqsa-t ɣef waṭas tɣawsiwin yerzan asiẓreg d udlis, yerra-d seg wul ɣef yisteqsiyen akk i as-nefka, di tdiwennit-a:

Tutlayt-inu: Amek ara d-tesbaduḍ amaẓrag ? D acu-t, imi kečč d yiwen seg yimaẓragen ?

Mass Qeddur/IMRU: Amaẓrag d amdan i d-yessiẓrigen kra, ama d idlisen, ama d iḍebsiyen n ccna, ama d isura, ama d tisɣunin neɣ ayen akk izemren ad d-yettusiẓreg.

Tutlayt-inu: Ssenked-aɣ-d iman-ik d teẓrigin-ik, ttxil-k.

Mass Qeddur/IMRU: Nekk d Muḥemmed Qeddur, d imseddu n Teẓrigin Imru. Di tazwara, bɣiɣ ad d-rreɣ lwelha ɣef wawal-a « Tiẓrigin », i iqublen di tefransist awal « éditions » neɣ di Taɛrabt « mancuṛat », d awal i yettilin kan d asget mi ara d-yeqsed axxam n usiẓreg, ma yuɣal d asuf, ad yesɛu anamek yexḍan akk ayagi. Ma nuɣal-d ɣer Teẓrigin Imru, zemreɣ ad d-iniɣ d axxam i d-yessiẓrigen idlisen, deg-s aṭas n yiɛeggalen, meḥsub am tdukkla tadelsant, d kra n yimdukkal i yemsefhamen snulfan-d axxam-agi, nekki gar-asen.

Tutlayt-inu: D acu n wanaw n yidlisen i d-tessuffuɣem deg “imru”?

Mass Qeddur/IMRU: Tiẓrigin Imru ssuffɣent-d kra yellan d adlis i izemren ad yettuɣer di tmurt-nneɣ : ungalen, tullisin, amezgun, inadiyen, tussna, tamedyezt...atg.

Tutlayt-inu: D acu i ken-yessawḍen (i ken-yesbeɣsen) ad tkecmem di taɣult-a n usiẓreg?

Mass Qeddur/IMRU: Di tidet, d asefcel i aɣ-yeǧǧan nekcem di taɣult-a, mačči d asebɣes. Ad d-sfehmeɣ : d asefcel n lexsas n udlis aqbayli, n lexsas n tsekla taqbaylit, deg unnar n udlis, i aɣ-yessawḍen nebɣa ad d-neg axxam ara d-yelhun deg wayen izemren ad d-iɛiwen tasekla taqbaylit d udlis aqbayli s umata i wakken ad nnernin, ad ǧǧuǧǧgen.

Tutlayt-inu: Ssenked-aɣ-d amahil-nwen: d acu-t, amek iteddu?

Mass Qeddur/IMRU: Amahil-nneɣ, itteddu am wakken itteddu leqdic n tdukkla tadelsant, xas ma deg wayen yerzan tadbelt nettuneḥsab d ikumiṛsiyen, maca nekkni d iqeddacen ɣef yidles ugar, wala d tteǧǧar. Nteddu akken kan nezmer, akken nufa, mačči akken nebɣa.

Tutlayt-inu: Ttxil-k, ssegzu-d ineḍruyen yettilin segmi ara d-yers usenfar seg ufus n umeskar alamma d tuffɣa n udlis d wawwaḍ-is ɣer ufus n umeɣri.

Mass Qeddur/IMRU: Di tazwara, ameskar ad aɣ-d-yazen asenfar-is d afaylu ɣer tansa talikṭrunikt n teẓrigin, ad t-nesɛeddi i tesqamut n tɣuri, ad d-tsekk fell-as taɣuri, ad twali ma d ayen yuklalen ad d-yeffeɣ, daɣen ma d ayen yeddan akked tmuɣli d tfelseft n teẓrigin, syin ad nwali amek ara nemsefham d umeskar ɣef usuffeɣ-is. Adlis, mi ifukk umsefham d umeskar, ad iruḥ ɣer uḍbaɛ ; mi d-yuɣal, ad yaweḍ ɣer kra n wanda tella tnedlist ukkud nxeddem neɣ d imsenza n udlis s lǧemla. Imeɣri, yezmer imir ad yaf adlis di tnedlist.

Tutlayt-inu: Neẓra d akken asebɣes-nwen i tira d tsekla tamaziɣt ur yelli d uffir, bder-aɣ-d kra n yimeskaren i d-iẓergen idlisen ɣur-wen.

Mass Qeddur/IMRU: D tidet, akka i yella lḥal. Nessebɣas adlis d tsekla tamaziɣt taqbaylit, s wayen nezmer, s wayen nessen daɣen, akken nezmer d wakken nessen. Imeskaren i wumi d-nessuffeɣ mačči d yiwen mačči d sin, xas ulamma ur ggiten ara, ahat nezmer ad d-nebder gar-asen : Massen Kamal Buɛmara, Lyazid Werdi, Muḥend Meḥrazi, Belɛidi Lyas ; Massat Racida Bensidhum, Katya Tewwat, Cabḥa Ben Gana, Zuhra Laɣa…

Tutlayt-inu: Dacu n yidlisen i tettwalim ddan (neɣ teddun) aṭas?

Mass Qeddur/IMRU: Tidet kan, ɣef wakken walaɣ, idlisen n Teqbaylit ur la tteddun ara akk, bexlaf kra n yimeskaren ma yella bedden ɣer yidlisen-nsen seddan-ten. Asmi ara d-yeffeɣ udlis, deg wussan-nni imezwura, zemren ad ddun seg-s kra n tɛecratin, syin akkin ad yuɣal d tikli n uɛarus : xemsa n yidlisen di tnedlist, zemren ad d-awin sin neɣ tlata n yiseggasen, neɣ ugar, i wakken ad nzen.

Tutlayt-inu: Ahat tettmagarem kra n uguren icudden ɣer tedbelt, ɣer usenzi d uzuzer n yidlisen. D acu-ten?

Mass Qeddur/IMRU: Tadbelt, ur aɣ-tneqq ur aɣ-tetteɛtaq, akken yeqqar yinzi. Deg wayen yerzan azuzer d usenzi n udlis, ur yelli kra i tezmer ad teg tedbelt : nekkni nessawaḍ idlisen ɣer tnedlisin, d imeɣriyen ay ulac. Tadbelt ur tezmir ara ad tḥettem amdan ad d-yaɣ adlis. Tezmer kan, mer d lebɣi ad taɣ idlisen ɣef yimaẓragen d yimeskaren i wakken ad ten-tefreq ɣef temkerḍiwin yellan ddaw ufus-is. Akken daɣen i tezmer ad tɛiwen imeskaren d yimaẓragen s tedrimt, i wakken ad d-ssuffɣen idlisen.

Tutlayt-inu: D acu n yizen ara tessiwḍem i wid yenwan ad rzun ɣur-wen i usiẓreg n yidlisen-nsen, si tura? Ahat yettili ufran d usifi akken ad tezri tɣara sdat umḍan?

Mass Qeddur/IMRU: Di teswiɛet-a i deg nella ur la nettaṭṭaf ara idlisen, yezmer lḥal ad neḥbes akk, ladɣa ma tkemmel akka.

Tutlayt-inu: D acu tettwalim d tifrat iwakken ad yennerni unnar n tɣuri, ladɣa n tutlayt tamaziɣt?

Mass Qeddur/IMRU: I wakken ad yili yimeɣri i udlis amaziɣ, ahat yessefk kra n win yesselmaden Tamaziɣt deg uɣerbaz, ad iwelleh inelmaden-is, ad ten-yessebɣes ad ɣren adlis amaziɣ. Imawlan daɣen. Laqent tedwilin di rradyuwat d tilibizyuwat, laqen wid ara yesneqden ayen i d-yetteffɣen.... Ayagi ma yella mazal ur d-yelli ara kra n udabu i izemren ad as-yekker i tsertit n udlis ad tt-yenjer am tinna n tmura i aɣ-yezwaren deg unnar.

Tutlayt-inu: Ini-aɣ-d awal ɣef ublug “tutlayt-inu”.

Mass Qeddur/IMRU: D ablug yelhan, ssarameɣ ad tawḍem lebɣi-nwen d yiswiyen-nwen deg usnulfu-ines.

Tutlayt-inu: Awal n taggara, ttxil-k efk-it-id d asirem-ik i yimal?

Mass Qeddur/IMRU: Ssarameɣ ad telhu tefsut, kra n win inudan lebɣi-s ad t-yaweḍ. Tanemmirt-ik a mass. Afud iǧehden.

Tadiwennit, iga-tt Sadeq Bendali

https://sadbendali.blogspot.com/2021/08/timlilit-akked-mass-qeddur-amasay-n.html


Timlilit d uselmad-amaru Ḥemmu Iεemmaren

## Isem-is, Iεemmaren Ḥemmu, ilul di tɣiwant n Leṣnam deg useggas n 1972, seg-s akkin tṛuḥ twacult-is ɣer tɣiwant n Tumast,deg Mceddala deg useggas n 1973. Yeɣra din almi d iseggasen n 90. Yecfa-d i tedyanin n 80, ayen i d-yeǧǧan ccama deg-s almi i iḥemmel idles d tutlayt-nneɣ. **Ɣef usileɣ-is deg tutlayt d yidles, yenna: **

*“Seg i d-ssaliɣ aɣan aɣelnaw, kecmeɣ di tiddukla tadelsant Tasaft, lliɣ d yiwen n unatu n uslali ines am wakken i lliɣ d amaray amatu ines. Ur ɛeṭṭleɣ ara, sewwreɣ-d axeddim deg yiwet n tsudut tadeblant anda i ṭṭfeɣ tasḍent (comptabilité). Segmi ur yerkid ara lxaṭer, kkreɣ sɛeddaɣ akayad n BAC di 2015, ɣas akken tezzi-iyi twacult. Srid ṛuḥeɣ jerdeɣ iman-iw deg Tmaziɣt, iwumi bɣiɣ ad rreɣ azal. Ɣriɣ ihi deg ugezdu n Tubiret anda i d-wwiɣ agerdas n licence **akked Master di tsekla tamaziɣt, gar useggas n 2015 almi d 2018. Din din, yennulfa-d umzazwar n Duktura deg ugezdu n yidles d tutlayt n Tmaziɣt n Tbatent ɣef wayen yeɛnan tasnamdant (Anthropologie). Seg yimiren aql-i din i xeddmeɣ tizrawin-iw ɣef tgemmi. Ur ǧǧiɣ ara ayen xeddmeɣ. Xeddmeɣ, qubleɣ tawacult yernu ḍefreɣ tizrawin s Tmaziɣt”. *Tutlayt-inu, tuẓa ɣur-s testeqsa-t ɣef ddeqs tɣawsiwin i t-yerzan. S wul yeldin i d-yerra ɣef yisteqsiyen-nneɣ. Ha-tt-a tdiwennit deg wadda:

Tutlayt-inu: Acu i k-ijebden teǧǧiḍ axeddim-ik, tḍefreḍ amennuɣ ɣef yedles ?

Ḥemmu Iεemmaren: Tamezwarut, d cfawat-nni n tedyanin n 80 i yi-idemren ad gzuɣ aɣbel n tmagit seg wasmi meẓẓiyeɣ, mi d asmi meqqreɣ, bɣiɣ ad d-beggneɣ Tamaziɣt tezmer i yiman-is di tussniwin abeɛda deg wayen yurzen ɣer tsekla neɣ ɣer tesnamdant. Axater anaḍeḥ d umennuɣ ɣef tmagit akked tumast, yettbeddil si tegnit ar tayeḍ, yettnerni am wakken i yettnerni bab-is di tmussni. Daɣen yettimɣur am wakken yettimɣur umeɣnas ama di leɛmeṛ ama deg wallaɣ. Win i ixeddmen tizrawin n Duktura, yessefk ad yesselmed di tesdawiyin.

Tutlayt-inu: Imira aql-ak d aselmad di tesdawit, amek tettwaliḍ inelmaden i d-yettasen ɣer ugezdu n yedles-nneɣ ?

Ḥemmu Iεemmaren: Nekk seg tirmit tamecṭuḥt i d-refdeɣ seg uselmed deg ugezdu n Tubiret, ttwaliɣ inelmaden i d-yettasen ad ɣren Tamaziɣt, d wid i d-yettasen s taččart n wul, axater llan yagi d imeɣnasen, ttawin-d akken allaɣen-nsen s tikta-nni n timmeɣnest. Mi ara d-mlilen akked yelmuden, di tuget-nsen fecclen, ama d inelmaden ama d tinelmadin. Ttɛuddun ad d-afen din tasertit, ccna d uẓawan. Meɛna, llan wid i yettaqbalen tagnit. Ar taggara, mi kecmen aseggas wis 3 s umata, i meṛṛa ttawin-d, ttuɣalen-d ɣer tezrawin s wul, ttkemmilen abrid, abeɛda mi ara ẓṛen agerdas n licence ixuss i uselmed, dɣa ttkemmilen ɣer Master. Mačči anamek-is ulac wid yettaǧǧan tizrawin-nsen di tlemmast. Maca, ulac aṭas, di tuget ttkemmilen am wakken i greɣ tamawt, llan wid ijuren llan wiyaḍ ɣas ssalin tizrawin meɛna, xussen atas, yuder uswir-nsen.

Tutlayt-inu: Anta tutlayt s wacu tesselmadeḍ deg ugezdu n Tubiret ?

Iεemmaren Ḥemmu: Tutlayt i sseqdaceɣ deg uselmed d Tafransist, meɛna ssegzayeɣ-d s Tmaziɣt iwakken xerṣum ad ṭṭfen kra n yirman ussnanen.

Aselmed s Tmaziɣt mazal yettemlili-d d kra n wuguren. Llan kra si tama n yimazrawen (inelmaden) ur nettemsefham ara amek ara lemden. Ihi yettuɣal wawal aneggaru ɣer uselmed, i yettmalen s umata ɣer Tefransist. Yella wayen yeqqnen ɣer tesniremt. Tamaziɣt ar ass-a mazal ur as-d-snulfuyen ara yimassanen awalen s ubleɣ iwatan iwakken ad telḥu d wakud.

Tutlayt-inu: Ahat tettemliliḍ-d uguren deg umecwar -inek n uselmed. Ma llan, d acu-ten ? Amek i ten-tferruḍ ?

Iεemmaren Ḥemmu: Uguren zgan llan, simmal yettidir umdan, ttidiren yid-s wuguren, d acu kan yessefk ad asen-d-yaf tifrat s ubrid, s tigzi... Ayen iyi- yerzan, meḥsub d uguren meẓẓiyen, d mi ara d-yemlil wakud n temsirt akked wayen izerben anda i xeddmeɣ, meɛna mačči yal ass akken, tikwal kan i d-tḍerru, yernu ula d iɣellaten ukkud xeddmeɣ, stasren fell-i tagnit, ur ttẓeyyiren ara tilufa.

Ma yella akked yinelmaden, d taywalt i iferrun kullec.

Tutlayt-inu: Tazrawt-ik n duktura, ɣef wacu i tt-txedmeḍ ? Anta tutlayt i tesmerseḍ ?

Iεemmaren Ḥemmu: Tasalelt n Duktura i d-ttheggiɣ, teɛna inzan n teqbaylit. Ahat aṭas i yellan n tezrawin ɣef tewsit-a taseklant, meɛna s umata ugtent deg yikatayen n Master. Wamma di tsulal n Duktura, dersent, abeɛda s tutlayt tmaziɣt. Nekk dɣa, d wa i d aɣilif-iw. Tazrawt-iw ad d-tili s Tmaziɣt yernu ɣef wayen yurzen azalen iɣaranen akked yilsanen (valeurs morales et humanitaires) i d-ttawin yinzan-nneɣ. Tussna n wazalen, qqaren-as Tagejdiẓrit (axiologie). Meɛna d tazrawt ara yersen daɣen ɣef tsastant, iwumi qqareɣ tasnamdant. Ɣef waya, i tt-ttwaliɣ d amaynut ara d-yernun i yedles d tussna s umata ladɣa imi ulac akk ayen i d-yettwarun ɣef tfelsaft s tutlayt-nneɣ.

Tutlayt-inu: Tessuffɣeḍ-d yakan adlis n yinzan, hder-aɣ-d ciṭ fell-as ?

Ḥemmu Iεemmaren: D tidet, uriɣ adlis ɣef yinzan, azwal-is "Ula deg wawal… Inzan n Teqbaylit". D adlis i d-yeffɣen ɣer teẓrigin n Useqqamu Unnig n Timmuzɣa di 2012. D adlis i d-yessuɣ yiḥecciṛ, mačči d allaɣ. D leqdic n umeɣnas, mačči n umussnaw meɛna, ɣas akken ixuss, zemreɣ ad d-iniɣ yiwi-d aṭas n wayen yelhan. Tamezwarut d asemneɛ n ugerruj-nni n tgemmi seg tatut, nekkes-it-id i wakud ma ulac ad t-yesfeḍ neɣ ad t-yezwi. Deg-s ddeqs n wawalen akked tsemsal (formules) tiqburin, ass-a yuɣal d aɣbalu i wacḥal d aselmad neɣ i wacḥal d amusniles iseg d-ttekksen aṭas n tefyar, innan d tugniwin tudyizin.

Adlis-a i uriɣ daɣen d tirmit i d-refdeɣ di taɣult n usiẓreg, d tirmit di tira d ugmar, ayen ara iɛiwnen ugar deg tsalelt n Duktura i d-ttheggi

Tutlayt-inu: Ma neqqim deg uḥric n tira, yella wacu i d-tessewjadeḍ ?

Ḥemmu Iεemmaren: Am wakken uriɣ yiwen uḍris di (la série) taliktrunikt yettuzewlen - Tifeswin-nneɣ - uɣur d-yessawel mass Muḥend Uremḍan Ɛebdenbi di tefsut n useggas 2020 seg kan i nekcem akman amezwaru i d-iḥettem fell-aɣ unfafad n COVID 19, ad t-yerfed Ṛebbi.

Tira, ur tettfak ara, ayen ur d-neffiɣ ara, sɛiɣ ammud n tullisin, ungal neɣ sin, rsen, akked tegrumma n temɛayin i d-uriɣ s talɣa n Ibn Lmuqeffaɛ neɣ Aglim n wuḍan d yiḍ, swayes i kkiɣ ilindi deg temzizwert n uselway n tegduda i d-yettuheggan i yidles amaziɣ, ɣas ma ur d-lliɣ ara gar yimezwura meɛna, d asurif nniḍen ɣer sdat.

Tutlayt-inu: Amek tettwaliḍ azekka n tmaziɣt di tmurt-a ?

Ḥemmu Iεemmaren: Imal n tmaziɣt, ama d idles ama d tutlayt ama d tussna, a-t-a gar yifassen-nneɣ, d nekkni s warraw-is i d kullec. Ma nebɣa tamaziɣt ad tidir yessefk ad tt-nessew am useklu, ad tt-nenqec, ad tt-nefres... Ula d tamaziɣt yessefk ad naru s-yis, ad nɣer s-yis, ad tt-nesselmed i tarwa-nneɣ, ad asen-tt-nesḥemmel. Nekk s timmad-iw, sɛiɣ asirem d ameqqran ad tennerni, ad temhez, axaṭer cfiɣ-d amek i tella, cfiɣ-d anda i tella, ass-a tiweḍ s anda ur d-tettuɣal, d tiẓin kan ara taẓ ɣer sdat. Axater timetti s umata simmal tettimɣur, simmal tettidir, tetteɛqal d acu-tt, ansi i d-tekka, tfehhem iman-is. Ihi tamaziɣt d tikli ɣer sdat kan i as-d-yeggran, tuttya timendeffirt ulac.

Tutlayt-inu: Almud deg ugezdu n tutlayt tamaziɣt, wissen ma yedda akked tɣerma d umezruy-nneɣ ?

Ḥemmu Iεemmaren: Almud n tmaziɣt di tesdawit, ɣas ixuss meɛna iwenneɛ, , llan walmuden ɣef umezruy seg useggas amezwaru almi d wis kraḍ, llan ɣef tesnamdant swayes i lemmden yinezrawen taɣessa n tmetti taqbaylit neɣ tacawit neɣ tamaheqt....tasniremt tasegda, tasenzikt. Ilmuden, lhan mliḥ, am wakken i llan yiselmaden yesɛan aswir d unnig, am tsura anda i terriḍ ad d-yawi iman-is. D acu kan yessefk ɣef yimezrawen ad gzun nutni d imnadiyen, ilaq d nutni ara inadin, wamma tamakt (notion) n uselmad ahat ur d-teggri ara. Aselmad ass-a, ilaq ad nefhem, yuɣal d amekfaḍu (animateur), yettmuddu-d kan ixef n lxiḍ, ayen nniḍen yettaggray-d i umazray ad t-ikemmel.

Tutlayt-inu: I wakken tutlayt-nneɣ ad tt-tennerni, yewwi-d fell-aɣ ad tt-nessemres di yal taɣult. Amek nezmer ad nessiweḍ ɣer waya ?

Ḥemmu Iεemmaren: Am wakken i d--nniɣ di tizwar, anagar leqdic, ur nessawaḍ s acemma. Yessefk ad naru, ur nettraǧu ara kan tignatin n usfuggel, n tmeɣriwin neɣ n tfaskiwin, iwakken ad d-nban d iqbayliyen neɣ d imaziɣen. Ass-a, tamaziɣt teḥwaǧ tira, teḥwaǧ tussna, s-yis kan i nezmer ad nreṣṣi timmad-nneɣ, ad nreṣṣi tamagit-nneɣ. Yiwen ur iyi-d-yettmuddu nnif-iw, yiwen ur iyi-d-yeqqar ma lliɣ, yiwen ur yettzuxxu yss-i, anagar nekk i izemren ad xedmeɣ ayagi i yiman-iw.

Tutlayt-inu: Acu tessarameḍ akka ɣer sdat ?

Ḥemmu Iεemmaren: Asirem-iw, d anadi di tgemmi n Tmazɣa s umata, dɣa aql-i bdiɣ abrid, d usekfel n tbaḍnit yerfed ukeǧǧuḍ-nneɣ akked usenked-is d uselmed-is i yimaziɣen meṛṛa, ama deg yiɣerbazen ama di tsesdawiyin, neɣ s wallalen ilɣagduden (mass media). I wakken ad yaki uzzayri, ad yeɛqel iman-is, ad iẓer anida yedda laṣel-is.

Tutlayt-inu: S wacu ara twessiḍ wid i iqeddcen ɣef tutlayt-nneɣ ?

Ḥemmu Iεemmaren: Ayen ixeddmen ur t-yexdim yiwen di dunnit, taḥekkuct i sɛan, wahuya ur tt-yesɛi yiwen, ur ilaq ara ad isliwen, ur ilaq ara ad brun i ṭṭbel deg waman, d nutni iɣef tesɛukkez tmaziɣt. Ur ilaq ara ad nettu daɣen s yis-sen i d-yebda umennuɣ ɣef tmaziɣt. Ass-a, yiwen ur yesɛi azref ad ten-yerr deg yidis. Nekk ad asen-iniɣ, gedha, tanemmirt a Tigejda n tmaziɣt.

Tutlayt-inu: Awal-ik n taggara, ini-d ayen tebɣiḍ ?

Ḥemmu Iεemmaren: Awal-iw n taggara, d tajmilt ara rreɣ akk i wid yemmuten ɣef tmagit, ɣef yidles, ɣef tutlayt-nneɣ. Am wakken ara tt-rreɣ tejmilt-a i wid mazal ttnaɣen ɣef tgejda n tmetti taqbaylit d tmaziɣt s umata. Tanemmirt i wid i d-iheyyan ablug-a i aɣ-yellan d allal ara idemren idles-nneɣ d yiɛeyyalen iqeddcen fell-as iwakken ad d-flalin, ad d-binen. Tanemmirt.

Tadiwennit, tga-tt Farida Cebbiri

i tutlayt-inu

https://sadbendali.blogspot.com/2021/09/timlilit-d-uselmad-amaru-hemmu-iemmaren.html

Ablug n tutlayt tamaziɣt d yedles-is. Tutlayt-inu - ma langue est un blog dédié à langue amazighe et sa culture.


Tazeqqa n yimawlan

**Ma nniɣ-d ɣef massa Dalila Qeddac-Ccix, ****taselmadt-tamarut, ****d tin iwumi tezdeɣ tira deg yidammen, ahat ur ɣliḍeɣ ara. D tullisin, d ungalen neɣ d tamedyezt, tezga tettawi-d ayen igerrzen. Ula d "tutlayt-inu" - ablug n Tmaziɣt - ur teɣfil fell-as. Sya ɣer da, tettak-d afus deg -s. Ad tt-nesnemmer aṭas ɣef waya. Assa, terna-d asefru s wazal-is, azwel-is "tazeqqa n yimawlan". **

**Ma nniɣ-d ɣef massa Dalila Qeddac-Ccix,**

**taselmadt-tamarut,**

**d tin iwumi tezdeɣ tira deg yidammen, ahat ur ɣliḍeɣ ara. D tullisin, d ungalen neɣ d tamedyezt, tezga tettawi-d ayen igerrzen. Ula d "tutlayt-inu" - ablug n Tmaziɣt - ur teɣfil fell-as. Sya ɣer da, tettak-d afus deg -s. Ad tt-nesnemmer aṭas ɣef waya. Assa, terna-d asefru s wazal-is, azwel-is "tazeqqa n yimawlan".**

A tazeqqa n yimawlan

Teɣliḍ tegliḍ s yikufan

Yettru fell-am ubernus

Anda yella udekkan

Yecfan i wuḍan d wussan

Ass-agi yuli-t wammus

Anda lla-t lkanun yeḥman

D tegmat n watmaten yebhan

Ass-agi deg-m fkan afus

Taɛrict n baba d yemma

Tehtuti a yessetma

Taḍwiqt fell-as tɣab tafat

Ajgu alemmas yeɛma

Asalas yeṭṭef tama

Di sin zedren di nnehtat

Ah a tazeqqa mm-teɣma

Amzun teɣli-d lqiyyama

Tegliḍ ula s ccfawat

Tazeqqa yesdukkulen

Ass-a tebḍa atmaten

Tabaqit-nsen tettru

Ustu yugi ifeggagen

Iyuẓal-nni seṭṭden gnen

Tarigla teǧǧa asegru

Tigejdit temmut dayen

Aqermud ǧǧan-t wansayen

Sefru ay allaɣ sefru

Agens yeṭṭeḍ aktayen

Widak-nni n lejdud ɣlayen

Asegres yenfa tasga

I wadaynin imellsen

Yeččuren d akraren

Ass-agi tuwet deg-s lfinga

Acbayli n zzit yefren

Ad yennuɣni ger yinyen

Lkanun yezder di tirga

Tazeqqa ass-a tettwamḥa

Xas akken tesɛa ccbaḥa

I tt-ihudden d asurdi

Dayen kan tɣurr-itt sseḥḥa

Deg-s daɣ ur d-teggri rraḥa

Tagmat tayri ur tt-tezdi

Dduḥ terwel-as nnecraḥa

Akked uzuzen d uḥiḥa

Teɣli-d rrehba d tuggdi.

Sɣur Dalila Qeddac-Ccix,


Awsil n tenzeɣt wis 3, d "s" neɣ "as"?!

Obtenir le lien Facebook X Pinterest E-mail Autres applications

Awsil n tenzeɣt wis 3 n wasuf neɣ n usget amalay neɣ unti:

1.yettili d "s, s, sen, sent" mi ara yeqqen ɣer tenzaɣ: deg, seg, sdat, deffir, nnig, ɣur(ɣer).

Imedyaten:

- deg-s, deg-s, deg-sen, deg-sent.

- seg-s, seg-s, seg-sen, seg-sent.

- sdat-s, sdat-s, sdat-sen, sdat-sent.

- deffir-s, deffir-s, deffir-sen, deffir-sent.

- nnig-s, nnig-s, nnig-sen, nnig-sent.

- ɣur-s, ɣur-s, ɣur-sen, ɣur-sent.

- ɣer-s, ɣer-s, ɣer-sen, ɣer-sent.

2. Yettili d "as, as, asen, asent" mi ara yeqqen ɣer tenzaɣ: ddaw. fell (si ɣef), gar (si ger).

Imedyaten:

- fell-as, fell-as, fell-asen, fell-asent.

- gar-as, gar-as, gar-asen, gar-asent.

- ddaw-as, ddaw-as, ddaw-atsen, ddaw-atsent.

*Deg usget, tkeccem-d tergalt "t".

Awsil n tenzeɣt "s":

Awsil wis 3, mi ara yili yeqqen ɣer tenzeɣt "s n wallal", yettili cwiṭ n wugur deg ususru akked tira. Ayɣer? Acku tanzeɣt "s", tettbeddil talɣa-s mi ara tt-yeḍfer uwsil, Tettuɣal d "yis".

Imedyaten:

- Yegzem s uqabac. --> Yegzem yis-s.

- Yegzem s tqabact. --> Yegzem yis-s.

- Yegzem s yiqubac. --> Yegzem yis-sen.

- Yegzem s tqubac. --> Yegzem yis-sent.

Xas deg ususru, nettɣilli yiwen n "s" i yettilin maca llan sin: yiwen n tenzeɣt (s yuɣal d yis), wayeḍ d "s" i yezgan iteddu d uwsil wis 3.

Tagnit-a, nettaf-itt di tenzeɣt "d" i yettuɣalen "yid". Ad nẓer aserwes-a:

- Yeqdec yid-s <-> Yeqdec yis-s.

- Yeqdec yid-s <-> Yeqdec yis-s.

- Yeqdec yid-sen <-> Yeqdec yis-sen.

- Yeqdec yid-sent <-> Yeqdec yid-sent.

Tamsirt sɣur Sadeq Bendali


Taddart n At Muḥ Usεid

**Taddart n Muḥ Usεid d yiwet n taddart tamecṭuḥt seg lεerc n Yiberquqen, taɣiwant n Mεatqa.**

Taddart-a, zzint-as-d ukkuz n tudrin ; seg ugafa d Tajdiwt, seg usammer d At Ḥmed, ma seg tama n umalu d Tamadaɣt n Uzemmur, si tama n unẓul d Aεeffir.

Semman-as i taddart-a At Muḥ Usεid ɣef yisem n mmi-s n urgaz amezwaru i izedɣen taddart-a * Saεid * .

Deg Wat Muḥ Usεid, ad naf yiwen n umraḥ d ameqqran, d azedgan, ssawalen-as * Tifsarin* xeddmen deg-s timecredt, timeɣriwin d lewεadi. Akken ara naf lǧameε deg ttẓallan yimezdaɣ, leḥyuḍ-is εlayit, d imellalen. Tama n lǧameε tella tala, aman-is d ddwa i yimuḍan, d isemmaḍen, d iḥlawanen.

Tizeɣwa n lejdud, ar assa mazal-itent beddent, xas akken yeṭṭuqqet lebni amaynut. Zdat yimnaren n tewwura, rsen yiqbucen n yijeǧǧigen i ẓẓant tlawin n taddart. Tiẓegwa n At Muḥ Usεid, εemrent d iεerqab n uzemmur, ddeqs n yimezdaɣ ssasayen-d deg-s tudert-nsen. Berra n taddart, tella yiwet n lqahwa ideg d-ttemlilin yimezdaɣ.

Imezdaɣ n taddart n Muḥ Usεid, ttwassnen s tegmat d trugza, wa ireffed wayeḍ, ur ttaǧǧan ara ameɣbun neɣ win yennexsasen ad iḍaε.

Inelmaden deg useggas wis 2 n uɣerbaz alemmas: *Muḥemmed Sɣir Nirmin *akked *Muḥemmed Sɣir Amin.*

I *Tutlayt-inu*

https://sadbendali.blogspot.com/2021/10/taddart-n-at-muh-usid.html


Si tama d anfafad, si tayeḍ d timest

*Imuras, d tagnit ideg nettfaras nekkni s yinelmaden urar d umerreḥ, d acu kan, nufa-d taswiɛt akken niḍen, si tama d anfafad, si tama niḍen d times.*2970, d aseggas i deg nesɛedda tiswiɛin qerriḥen neɣ tiyitiwin d tlufa i d-yeɣlin ɣef yiwet n ddeqqet. Ihi ugur-is, d anfafad i d-yerzan si tmurt n Cinwa srid ɣer tmura tiberraniyin syin ɣer tmurt-nneɣ Lezzayer.

Assa, imi d-yerza aql-aɣ deg sin n yiseggasen nettemɛetnay yid-s , imejjayen dayen kfan ifadden-nsen. Nezmer ad d- nini, imeṭṭawen ɣef wallen-nneɣ i rsen.

Ma nuɣal ɣer tmes, ad tzeddem mebla akukru nenna-as kan ad aɣ-tawi, nuɣal nettwajab melmi ara d-telḥeq . D acu kan yettɣaḍ lḥal imi ulac tadukli, tekfa tegmat . Ɣer taggara , ad menniɣ rreḥma i wid yemmuten , ccfa s leɛjel i wid yuḍnen, teɣzi n waddar i nekkni i d-yeqqimen .

S yisem-iw, ad hduɣ awellih i wegdud: sɛut tadukli, smerset tagmat akken ad tili tlelli; ad d-neggri d tasuta igerrzen, iṣeḥḥan.

Tagnit-a, nesɛedda-tt-id amzun akken d tirga mxalfa. Nessaram ad yerẓ Rebbi imcumen, ad truḥ ccedda , ad aysent tlufa.

*Tanelmadt n uɣerbaz alemmas:*

Lina Ureḥmun

I Tutlayt-inu

https://sadbendali.blogspot.com/2021/10/si-tama-d-anfafad-si-tayed-d-timest.html


Azekka, d aɣerbaz

Ḥḥareɣ ad d-yaweḍ uzekka! Ula d iḍes yufeg, xersum ad iyi-yettel s tnafa deg yirebbi-s. Rǧiɣ armi igen baba ddmeɣ-d aglaway-is akken ad urareɣ yis-s. Tama-w, d gma Takfa ula d netta s uglaway yessalay yessadar.

Taswiɛt, tuẓaf-d yemma, tenna:

-Azekka d aɣerbaz neɣ ala ? Sensem iglawayen-nwen ma ulac ad ken-yeɣder yiḍes.

Dɣa imir kan, nsexsi-ten. Ur ukiɣ armi sliɣ i taɣect n yemma:

-Kker fell-am a yelli. Ass-a, d anekcum-im amezwaru s aɣerbaz!

S ucmumeḥ d tumert swayes i d-neṭweɣ seg wusu amzun d ayyur n lɛid neɣ ugar. Sirdeɣ, swiɣ ayefki s texfaft taẓidant. Tessels-iyi yemma iselsa-w imaynuten i d-tesseggra s tbanta taxuxit. Teṭṭef-iyi afus srid ɣer uɣerbaz amenzu. Umreɣ ayen din!

Azal n mraw n tedqiqin, nuweḍ ɣer uɣerbaz imi yeqreb mliḥ ɣer wanda nezdeɣ; yettwabna deg wakal n jeddi. Ufiɣ llan yakan wid i yi-yezwaren, tuget deg-sen akked yimawlan-nsen i d-ddan. Tullas, lsant akk am nekk, ma d arrac s tbanta tazegzawt. Akken i n-tusa tselmadt, tenna yemma:

-D tagi ara kem-iseɣren a Tiziri.

Dɣa teddinez-d ɣur-i tessuden-iyi.

Taswiɛt, nekcem ɣer tesmilt anda, iɣraben-is ččuren d unuɣen, ɣer deffir d turarin, di tlemmast d tigida d yisɣimen, ɣer sdat d tafelwit d usira n uselmad. Maca akken kan i d-tenna yemma ad ruḥeɣ, ṭṭfeɣ deg yijifer-is, nniɣ-as:

-Ad dduɣ, ad dduɣ!

-Ayen a yelli? Acḥal ay-a mi tessarameḍ ad tkecmeḍ s aɣerbaz!

-Nekk ur ttɣimiɣ ara acku ur ssineɣ ara taɛrabt.

Dɣa tenṭeq-d tselmadt-is:

-Ur ttuggad! Ad tt-tissineḍ ɣur-i.

Tidet kan. Tɣaḍ-iyi ayen din yelli akken i yi-ɣaḍent tnuddwin-is merra.

Dalila Qeddac

I tutlayt-inu

https://sadbendali.blogspot.com/2021/10/azekka-d-aerbaz.html


Argaz ur neskerkis (ur neskiddib)

## Tasuqilt n Ɛumar Mufuq

Yella, yiwet n tikkelt, yiwen n urgaz yessnen ṣṣwab, isem-nnes Mamad. Argaz-a werǧin yeskerkes. Ayt tmurt-nnes akk ssnen-t, ula d wid izedɣen deg tuddar wuɣur ara teddud 20 n wussan akken ad tawḍed ɣer-sent.

Asmi ay yesla yes-s ugellid, yumeṛ ad as-t-id-awin. Mi t-yemmuqqel, yetter-it:

"D tidet, a Mamad, kečč werǧin teskerksed?"

- "D tidet."

-Yernu werǧin ad tsekrrkseḍ deg tmeddurt-nnek?

- Ta ḍemneɣ-ak-tt."

- Aha. Ihi ssawal kan tidet, maca ḥader! Kra n wass, tzemred ad d-teccḍeḍ deg wawal, ad tafeḍ iman-nnek tsekrekseḍ."

Kkan acḥal n wussan deffir waya, yules yeɣra-d ugellid i Mamad. Yella lɣaci d ameqqran mi yella yettḥellis ugellid iman-nnes akken ad yeddu ad iṣeyyed. Yeṭṭef ugellid ayis (aεudiw) seg ssbayes, yessuli aḍar-nnes azelmaḍ ɣer rrkaba, dɣa yenna-as i Mamad:

- Ddu ɣer leqṣer-inu n unebdu tinid-as i tgellidt ad d-qqleɣ uqbel imekli yernu yid-s ara t-ččeɣ. Ini-as ad d-tsewjed zzerda d tameqqrant. Ula d kečč tettwaεerḍeḍ.

Mamad yunez-as i ugellid, yeṭṭef abrid ɣer wanda ay tella tgellidt. Ma d agellid, yeṭṭerḍeq d taḍṣa, yenna-d:

- Nekkni, macci ɣer ṣṣyada ara neddu yernu ayen ara as-yini Mamad i tgellidt d tikerkas. Azekka ad neḍṣ fell-as."

Maca Mamad, yellan d amasnag (sage) yedda ɣer leqṣer, yenna-as i tgellidt:

- yezmer lḥal ass-a ara teswejded zzerda niɣ azekka acku yezmer lḥal agellid ad d-yeqqel seg ṣṣyada uqbel imekli am wakken yezmer daɣ lḥal azekka ara d-yeqqel.

Tenna-as tgellidt: "Maca melmi ara d-yeqqel?"

- Walaɣ-t yessers aḍar-nnes azelmaḍ ɣef rrkaba, maca ur t-walaɣ ara yerfed-d aḍar-nnes ayeffus seg lqaεa."

Swejden-d zzerda-nni ass-nni, sakkin qqimen ttṛajun agellid melmi ara d-iḍill, maca armi d azekka-nni ay d-yusa.

Mi d-yewweḍ, yezmumeg, yenna-d:

- Mamad-nni amasnag, ɣas yeqqar werǧin yeskerkis, yeskerkes fell-awen iḍelli.'

Maca tagellidt, tules-as-d i ugellid ayen ay as-yenna Mamad, awal, awal. Imir-nni, agellid, ifaq dakken Mamad d tidet ur yeskerkis ara yernu ala ayen teẓra tiṭ-nnes ay d-iḥekku.

Sɣur Omar Mouffok (d asezgi n yiwet n tengalt tafriqit)

https://sadbendali.blogspot.com/2021/11/argaz-ur-neskerkis-ur-neskiddib.html


Tadiwennit d tmarut Mina Aggaz-Yeḥyawi

**Tamaziɣt, d arraw-is i ilaq ad tt-refden, ad kksen fell-as ddel.**

# Mina Aggaz-Yeḥyawi, d yelli-s n Bumehni, n taddart n Udebbaɣ i d-yezgan di tɣiwant n Ɛin Zaweyya deg wasun n Draε Lmizan. Tlul deg useggas 1982 di Buɣni. Teɣra deg uɣerbaz amenzu d uɣerbaz alemmas n Bumehni. Syin akkin, di tesnawit Ḥemdani Saεid n Draε Lmizan.

Tewwi-d akayad n BAK, deg useggas n 2001. Tkemmel tizrawin-is deg tesdawit n Mulud Mɛemmri n Tizi- Uzzu, deg ugezdu n tutlayt d yidles amaziɣ. Syin i d-tewwi turagt n licence deg tuber 2005.

Melmi i turiḍ aḍris amezwaru?

Uriɣ aḍris-iw amezwaru mi lliɣ qqareɣ deg uɣerbaz alemmas. Maca icuba akter ɣer tmedyezt; meḥsub ɣer usefru wala aḍris. Imi d tifyar kan yettemsetbaɛen i d-isuffuɣen iḥulfan leqqayen...

Meslay-aɣ-d ciṭṭuḥ ɣef twennaḍt n twacult ideg tettidireḍ.

Kkreɣ-d deg taddart, deg twacult ddeqs-is am twaculin akk n tmurt n Leqbayel. Deg uxxam, nella deg setta yid-neɣ: Ɛli, d amenzu. Syen, d Linda, nekk, Mḥemmed, Sliḥa d Saɛid.

D acu tḥemmleḍ ad tgeḍ deg uzɣer (berra) n umahil-im?

Ḥemmleɣ aṭas n tɣawsiwin akka am tira, taɣuri n yidlisen yemgaraden (ungalen, isefra…). Ḥemmleɣ daɣen asewwi akked tuẓẓut n yijeǧǧigen ladɣa lwerd s tiɣmiwin-is yemgaraden.

Acu i kem-yesbeɣsen akken ad tkecmeḍ deg unnar n tira?

Tidet kan, mi la ttwaliɣ akk imura i d-yessuffɣen idlisen, daɣen wid i d-yettufraren deg temsizzlin yemgaraden i d-yettilin ɣef tsekla tamaziɣt…; ttmenniɣ ad iliɣ d yiwet gar-asen. Riɣ ad kesbeɣ ula d nekk amkan, isem am nutni. Bɣiɣ ad d-ǧǧeɣ isem-iw i tsutwin i d-iteddun… Imi ula d nekk ḥemmleɣ tira seg temẓi-w akken i d-selḥeɣ yid-s. Ihi, ayen ala! D amenni-a i yi-yesbeɣen akken ad dduɣ deg ubrid n tira.

D acu n uḥric n wass ideg tettafeḍ iman-im i tira?

Ttemgaraden wussan. Ur sεiɣ ara aḥric n wass ad yili d imezgi meḥsub deg-s kan i ttaruɣ. Imi tahregt (inspiration) mačči deg ufus-iw ay tella d nettat i yi-ttextirin. Mi d-tusa tekti, ilaq ad tt-aruɣ xas deg uglaway, aḥric seg tferkit neɣ ɣef tezmamt… Maca, akud ideg ttaruɣ s waṭas yettili mi ara xaqeɣ, rfiɣ, ḥezneɣ neɣ iḍaq wul… Deg tillay-a i d-tettefrurux tira-w s waṭas.

D acu n usentel ɣef i d-tettmeslayeḍ deg wungal-im amezwaru: “ Azrug ɣer tayri”?

Tikwal, azwel, yezmer ad yawi ameɣri ɣer tekti tagejdant iɣef yeṣka wullis. Ayɣer, tayri deg uzrug neɣ azrug i tayri?

D tidet. Azwel, yezmer ad yawi ameɣri ɣer tekti tagejdant iɣef yeṣka wullis. Nekk, ttwaliɣ akken axir. Imi azwel, ijebbed lwelha n umeɣri, ma yeɛǧeb-as uzwel, ad t-yawi, ad t-iɣer. Ma tayri deg uzrug neɣ azrug i tayri! Ad d-iniɣ: limmer ad semmiɣ abrid, ad as-geɣ litteɛ i tayri-nni, ad tesɛu tilelli, ad teddu akken i as-yehwa xas ad d-temlil aṭas wuguren, maca abrid yetteɛ.

Ihi, ferneɣ azrug imi d tabridt ur nessi ara akken iwata, teḍyeq, tenneḍ tikwal. Amdan, ad iɛeddi deg-s deg leḥris, ur yettaf ara iman-is ad yeddu deg-s s tlelli, akken ira, yebɣa. Ihi, tayri deg uzrug-a, ur tesɛi ara tilelli akken ad teddu akken i as-yehwa ladɣa ma temlal-d uguren, ur tettaf ara iman-is maḍi yerna win iḥemmlen ur t-yezgil leɛtab n tayri ugar tizeḍt-is. Ihi, Tasa, deg tayri-s akka ay tedda, temlal-d aṭas wuguren, tesneɛtab-itt aṭas, mi truḥ ad taweḍ, ad d-tuɣal ansi i d-tekka maca tedda deg tudert-is.

Triḍ ad twellheḍ yis-s imeɣriyen ɣef kra neɣ ad tessiwḍeḍ izen?

Ihi, d tidet! Izen amezwaru: skud yettidir umdan, mazal yesnuffus azwu, ur ilaq ara ad yeqḍeɛ layas. Akken i as-yenna Meɛtub Lwennas ad t-yerḥem Rebbi-: “Xas akka lweɛd la iteqqes, d lwaǧeb asirem ad yili". Izen wis sin: sekra n win yettargun, yettmennin, ad yaweḍ ɣer wayen yebɣa, i ira deg tudert-is maca ilaq ad inaḍeḥ, ad yeṭṭef deg targit-is akken ad tt-yaweḍ.

Izen aneggaru xas ulamma mačči d aneggaru: mačči ayen akk nettwali seg berra yelha akken i yella ɣer daxel neɣ ayen nkukra d win ara aɣ-d-yawin lada. Imi yezmer ayen tḥemmleḍ akken d win ara k-iḍurren ugar. Akken yezmer daɣen ayen terriḍ deg rrif, tuggadeḍ seg-s ayen n dir; d netta ara k-inefɛen akter.

Anida yettnuz udlis-im: “Azrug ɣer tayri”? Tzemreḍ ad d-tiniḍ aɣiren d yimukan.

Ungal-iw Azrug ɣer tayri i d-yeffɣen aseggas-a - 2021 - ɣer teẓrigin Al-Amel, yella deg tnedlisin-a:

-Tubiret: tanedlist Iqraa n Oulmi Rabeḥ-Tubiret.

-Tizi- Uzzu: tanedlist Cheikh, tanedlist Djurdjura (La Paix) - Tizi Uzzu.

-Bgayet: Arc en ciel aṭeḥṭaḥ/place Gueydon, El kawthar plus (lots : Krim Belqasem- 45 logts Bgayet), tanedlist Guraya (Tama n ugezdu n Bgayet)

Wiɣer akk i tebɣiḍ ad taweḍ tira-m?

Tidet kan, lebɣi-w, yessebɛed aṭas. Aṭas ay riɣ seg tira-w. Tamezwarut, ad tili almend n yimeɣriyen, ad afen lebɣi-nsen deg-s. Tis snat, ad tettwassen ɣer waṭas n yimeɣriyen akken ad teddu deg ubrid n tira ɣer sdat. Tagejdant, ad teṭṭef amḍiq ɛlayen deg tsekla tamaziɣt, ad yiɣzif leɛmer-is akken ad tkemmel deg ubrid.

Aṭas n yiselmaden d tselmadin n tmaziɣt am kemm, i yettarun: amek i tzemreḍ ad d-tsegziḍ annect-a?

Nekk, ttwaliɣ: d lḥewǧ i d-yeslalayen tira-a. Daɣen ma yerna uselmad neɣ taselmadt tḥemmel ad taru. Tamaziɣt, akka tura, akken kan d-tefruri deg unnar; xas ma llan yidlisen gar wungalen d tullisin maca drus. Iselmaden, ttafen aṭas n wuguren akken ad d-afen aḍris i iwulmen i uswir n yinelmaden ara yeddun deg uselmed n usenfar d yiswan n tegzemt… Ihi, annect-a, yeǧǧa-aɣ nekkni s yiselmaden ad neddu deg ubrid-a akken ad nsishel fell-aɣ taɛkemt n unadi ɣef yiḍrisen yerna tasuta ara d-ilalen ɣer sdat, ad d-taf annar iheyya; taɛkemt, ad tifsus.

D anwa amaru neɣ tamarut seg wid i kem-yezwaren, i tmennaḍ ad yili ahat d azamul-im?

Tidet kan, ungalen d tullisin akk ay ɣriɣ ar tura; imura neɣ timura, ttawiɣ-ten akk d izumal-iw. Imi yal yiwen seg-sen lemdeɣ-d ɣur-s kra: d tamsirt, d inzi, d tikti… Yal yiwen, d acu i d-yerna i tḥawact n tmussni-w. Daɣen amaru neɣ tamarut, yuwi-d ad iḥemmel wid i t-yezwaren ɣer unnar akken ad yeddu, ad ikemmel i ubrid ay d-bdan.

Xas adlis amaziɣ la yettaɣ amkan deg tsekla, ulac-it deg tussniwin. Acu d tamentilt n way-a?

Ahat, imi iɛeṭṭel akken ad d-yefruri ɣer tudert xas ma llan kra n yidlisen zik maca drus. Rnu ɣur-s, taɣuri n yidlisen, ur tt-neksib ara deg tmetti-nneɣ akken ad necbu tiɣermiwin nniḍen. Ihi, mazal ilaq ad yennerni ugar n waya. Ilaq asebɣes deg tɣawsiwin am ti akken ad yennerni, ad yeddu deg ubrid n tussniwin. Daɣen ur ntettu ara azal n tutlayt. Ma tesɛa Tmaziɣt azal, ad rnun ad tt-sqedcen deg yal taɣult; ula d adlis-iw, ad yekseb lqima-s ula d netta.

Tamaziɣt, d arraw-is i ilaq ad tt-refden, ad kksen fell-as ddel. Yal yiwen s wacu i yezmer; yal yiwen, amek i yezmer… D aselmad, d amejjay, d anelmad, d agdud, d amnadi, d amussnaw… Akken i as-yehwa yella yiwen, ilaq ad izux. Seg uẓar-is i d-yefruri. Ad yeɛreḍ ad d-yefk ayen iwumi yezmer akken ad d-tban tutlayt-is gar tiyiḍ, ad d-tefrari. Ula d tasertit, tesɛa tamasit-is deg wannect-a. ilaq ad rren lwelha-nsen ɣer tutlayt-a i yezgan tettwaḥqer deg unnar.

D acu i as-tesfallateḍ?

Sarameɣ tamaziɣt ad d-tufrar, ad tecbu tutlayin n umaḍal meṛṛa. Ad tesɛu azal d umḍiq deg yal aḥric deg tudert-nneɣ.

Kemm, yellan d taselmadt, d tayemmat, d tamarut, amek i tessawaḍeḍ ad tezdiḍ ger umahil, asegmi n tarwa-m, ibeddi ɣef uxxam akked tira?

Akken sawḍeɣ semlaleɣ gar tyemmat, taselmadt d tmarut, mačči d ayen isehlen. Imi yal yiwen yesεa azref-is deg tmeddurt-iw; yal yiwen ilaq-as wakud-is... Ttaεraḍeɣ ur tetteɣ seg lḥeq d wakud n yal yiwen maca tikwal yewεer akken ad tiliḍ akken imi, mi ara tserseḍ aqerru-k deg tira, ur tselleḍ ula i yiwen ala i wayen i itezzin deg wallaɣ-ik neɣ ad ffrefrent tektiwin-nni. Ma teεniḍ axxam diɣ, akken, yal amahil ansi i d-yesṭuṭṭuc. Siwa nekk i yerǧa... Xas akken ttaεraḍeɣ ad d-lhiɣ deg yal yiwen akken ur yettxaṣṣa deg-sen kra. Yeggra-d wakud-iw neɣ azref-iw nekk. Xas ad εyuɣ, yal tikkelt mi ara waliɣ arraw-iw ferḥen, zhan, tettuɣ leḥris-nni. Yal mi ara waliɣ axeddim-iw ama deg uxxam neɣ deg uɣerbaz yedda akken iwata, itekkes leεtab yessefcalen iɣallen ; yal mi ara waliɣ ungal-iw d tira-w ddan, ttaεǧaben i yimeɣriyen, tettuɣ akk leεtab n wuḍan i εawzeɣ fell-as.

D acu i d tameṭṭut taqbaylit tatrart ɣur-m? Amek i tt-tettwaliḍ yessefk-as ad tili?

Ablug-nneɣ “tutlayt-inu”, ilul-d ilmend n tmaziɣt d yidles-is. Ini-d aḥulfu-im d yisumar-im akken ad yaẓ ɣer sdat?

Tidet kan, armi d taggara-a i as-faqeɣ i ublug-agi. Walaɣ-t: d ayen igerrzen maḍi. Imi yessegrew-d aṭas n yimdanen: gar yiselmaden, imussnawen… i imudden azal i tmaziɣt; ttnadin ad d-tufrar, ad tennerni ugar. Xeddmen akken ad d-tali gar tutlayin, lemmden, selmaden. Daɣen ttwaliɣ-t am tqenṭert yessawaḍen gar yimyura d yimeɣriyen, anda yal yiwen, ad yaf lebɣi-s ɣer wayeḍ. Sarameɣ-as teɣzi n leɛmer. Afud igerrzen akken ad ikemmel ɣer sdat.

Aql-aɣ neǧǧa-am awal n taggara, a-t-an ɣur-m.

Tanemmirt. Ad ak-d-iniɣ tanemmirt a mass Ṣadeq Bendali imi iyi-tgiḍ amḍiq gar-awen, terriḍ-d lwelha-k ɣur-i s tdiwennit-a i iyi-tgiḍ. D asebɣes akken ad kemmleɣ deg ubrid n tira. Ur tettuɣ ara mass Kebbir Bussaɛd, amaswaḍ-nneɣ n tmaziɣt imi i yi-yessebɣes akken ad dduɣ deg ubrid-a, ad as-iniɣ tanemmirt tameqqrant, s teɣzi n leɛmer-ik. Wid akk i yi-yessnen, buddeɣ-asen azul d aḥmayan anda ma llan. Wid ttuɣ, ad iyi-yessurfen.

Tadiwennit iga-tt Sadeq Bendali


Tanelmadt Ǧellid Maysa: Tajmilt i tyemmat

**Tayemmat**

Γef tedyanin n ddunit

Tenna-yi lḥu qbala

Ad tafeḍ abrid n talwit

Ma tneǧreḍ-t akken i iwata

Ad tmagred ussan mellulit

Di lehdur ur ttzeggid ara

Awal-im xas siwzel-it

Ma tneṭqeḍ tamsalt tefra

Wissen yir awal iwumi-t?

**Yemma**

Ass-a tajmilt ad tuɣal

I tin i yi-d-yewwin ɣer ddunit Ul-is d amellal

Fell-aɣ nettat d taḥnint

Tεuss-aɣ am yiḍ, am uzal

Tettaggad fell-aɣ ula di targit

Γur-neɣ acḥal tesεa azal

D nettat i d sser n txelqit

Deg yirebbi-m εziz yiḍes

Ifassen-im d dduḥ n laman

Din din naddam ad yi-yeḥweṣ

D acewwiq n targit i d-yerzan

Xas igenni ad ifareṣ

Ad ɣaben akk yetran

Tifeḍ tiziri s nnefṣ

A yemma a tafat n yiberdan

Deg unebdu d kemm i d tili

Di tegrest d abernus

Di tefust d tajeǧǧigt ur neɣli

Taεkemt-is ad tifsus

Deg yimi-m yezga : a yelli

Ḥader aḍar anda yettrus

Ma ur telliḍ, ur nettili

A yemma ay afus ayeffus

Temliḍ-iyi acḥal d tamsirt

Di ddunit kemm d amedya

Tenniḍ-iyi ddunit d tisirt

Tettezzi sya u sya

D ayen tzerεeḍ tafejrit

Ara tafeḍ tameddit yella

Tudert ma tella d tibḥirt

A yemma kemm d lɣella

Ayen d-nniɣ ilaq ugar

Ulac awal ara ten-id-ijemεen

Nufa-as asefru d amdekker

Ssarameɣ akk ad d-hedren

Ala tayri-m uɣur nesnagar

Ulac aεwin i tt-yifen

A yemma uggadeɣ amgar

Skud ad kem-ttwalint wallen

Ḥemmleɣ-kem akkin i yigenwan

Ḥemmleɣ-kem akkin i lebḥ**ur**

Ḥemmleɣ-kem nnig n yiman

Ḥemmleɣ-kem mačči d lehd**ur**

Ḥemmleɣ-kem leḥsab n yitran

Ḥemmleɣ-kem s tutlayt nwayy**ur**

Ḥemmleɣ-kem d yelli-m i am-d-yennan

Ḥemmleɣ-kem ; aṭas, aεemmur

Tajmilt-a i yemma

Tajmilt akk i tyemmatin

D nutenti i aɣ-d-yesweslen ɣerda

D nutenti i d tiεzizin

Lxir-nsent d ameqqran

Skud mazal-itent d timuddirin

Ǧellid Maysa, tanelmadt deg useggas wis 2 alemmas (2am). Aɣerbaz alemmas Unar di Mεatqa

https://sadbendali.blogspot.com/2021/11/tanelmadt-gellid-maysa-tajmilt-i-tyemmat.html


Tuffɣa n wungal amezwaru n tmarut Ɛelǧiya Buhar

**Annar n tira s Teqbaylit, simmal yettimɣur, yettnerni s wungalen, tullisin, tamedyazt... Ddeqs n yimura d yimedyazen i la yettadfen deg-s. Ussan-a, terna-d ɣur-d yiwet tlemẓit i d-yessuffɣen ungal-is amezwaru, s uzwel " ddunit tettezzi". Ta, d Ɛelǧiya Buhar, terra-d akk ɣef tuttriwin n "tutlayt-inu" di tdiwennit-a:**

D anta i d Ɛelǧiya Buhar i wid ur tt-nessin?

Ɛelǧiya Buhar d yiwet n tlemẓit si taddart n Tfuɣalt, taɣiwant n At yeḥya Musa, asun n Draε Lmizan, tlul di Yunyu 1987, d tin imalen aṭas ɣer uḥric n tira.

Tikti akken ad aruɣ, tlul-d deg-i imi leḥqeɣ ɣer uɣerbaz alemmas, din i bdiɣ ttissineɣ isekkilen n tutlayt-iw, ḥulfaɣ i yiman-iw am win i wumi teεreq yemma-s, syen akkin yufa-tt, acku uqbel ad issineɣ isekkilen n tutlayt-iw ttwaliɣ tira d asirem ur d-nḍerru.

Dacu i kem-yesbeɣsen tuɣeḍ abrid n tira?

Ayen i yi-yeǧǧan uɣeɣ abrid n tira, d tayri n tutlayt-iw. Xas ulamma si temẓi-w ttaruɣ tamedyezt, bdiɣ-tt imi lliɣ d tanelmadt deg uɣerbaz amenzu,-din i ḥulfaɣ s teɣrit i tečča tutlayt-i. Amek armi ttawḍeɣ ttaruɣ tmedyezt s yisekkilen n Tfransist ma d asusru n wawalen s Teqbaylit! Ahat d tutlayt n yiman-iw, d nekk kan i tt-yegzan neɣ d nekk i tt-id-yesnulfan! Γef waya i izad lebɣi-w dakken ad d-yas wass i deg ara kecmeɣ annar n tira u ad aruɣ tutlayt-iw s yisekkilen-is ucbiḥen.

Ussan-a yeffeɣ-d wungal-im amezwaru,d acu n usentel i ɣef d-ttmeslayeḍ deg-s?

Ungal-iw amenzu, d win i deg yezmer ad yelmed yimeɣri aṭas n temsirin: ɣef ssmaḥ, d ṣṣber… acku ddunit tettezzi, ur d-yewwi ara ɣef yiwen ad yejhel u ad yettu d akken tella taggara, acku ulac agḍiḍ yufgen ur iris.

Ineḍruyen iɣef i d-tewwiḍ awal deg-s lulen-d si tilawt neɣ d asugen kan?

Ineḍruyen iɣef i d-wwiɣ awal d asugen, maca iqerreb ɣer tilawt imi di tmetti yezmer ad d-yeḍru way-a neɣ ugar n way-a, acku timetti teččur d tidyanin i yezmer ad d-yemlil yal amdan.

Anida i yella udlis-im la yettnuz ass-a d waniɣer ara yaweḍ daɣen?

Adlis-iw, yella di Draε Lmizan, yella di tnedlisin Cix d Yeḥyawi di Tiizi Wezzu. Sya ar kra n wussan, ad yelḥeq ɣer Bgayet, Bumerdas,Tubiret.

Dacu n yisental nniḍen i tettwaliḍ yessefk ad sεun amkan di tsekla tamaziɣt taqbaylit yuran?

Ttwaliɣ ilaq ad ṭṭuqten ama d ungalen, timucuha, asenfali, tullizin, tamedyezt…

D wigi i yessiǧhiden ifadden i tutlayt.

Kemm i d-yekkren di tmurt n Leqbayel, amek tettwaliḍ tudert n tlemẓit (tameṭṭut) taqbaylit assa?

Tudert n tmeṭṭut taqbaylit n wass-a, temgarad ɣef tin n zik, acku tameṭṭut llan ttwalin-tt d taqeddact neɣ d taklit, adeg-is d win i tezzin gar uxxam d tmazirt. Tella tettwaḥqer mačči d kra, ula mi ara d-tlal ad d-yeɣli leḥzen ɣef taddart, maca tura tamuɣli tbeddel, tameṭṭut tesεa izerfan am nettat am gma-s, teffeɣ, teɣra,btessen, terreẓ yir leqyud i tt-yurzen.

Ger tneggalin tiqbayliyin, d anta i tettwaliḍ (ma tella) tettgensis tameṭṭut taqbaylit n tallit-a?

Ahat yewεer ad d-ferneɣ taneggalt yettgensisen tameṭṭut taqbaylit n wass-a, acku sεant azal akken llant d tayri n Teqbaylit i tent-yessawḍen ad kecment annar n tira, yal yiwet d leqdic-is. Amaru neɣ tamarut, cubaɣ-ten ɣer tzizwit i itezzin ɣef tjeǧǧigin n lεali syen ttaken-d tamment yesεan azal di tmetti. Lemmer ur dliɣ ara ɣef leqdic-nsen ur cukkeɣ ad d-snulfuɣ amaynut.

Adlis aqbayli yettidir mačči yiwen, mačči sin n wuguren, d acu i ilaqen akken ad yaɣ amkan-is di tmetti?

Akken ad yaɣ amkan-is, yewwi-d ad tesεu Tmaziɣt amkan-is di yal taɣult, ma yella tettwaḥqer, adlis yuran yis-s ad yettwaḥqer diɣen. Si tama nniḍen, di tmetti ur nettak ara azal i tɣuri, iban kan ur ttilin ara yimeɣriyen ara yaɣen idlisen.

Ula d aselmed n tmaziɣt yettmagar aṭas n yiεewwiqen d tseɣlay n yicenga n tmaziɣt-nneɣ, ansi d -itekk way-a?

Ayen din, icudd ɣer tsertit. Skud imḍebbren ur nwan ara ad as-gen azal, ala ɣer deffir ara tuɣal, am wakken diɣen iselmaden ttafen-d lexṣaṣ n wallalen i uselmed.

D acu i tettwaliḍ d tasarutt i tuffɣa seg yir addad i deg tezga ar tura tutlayt tanaṣlit n tmurt.

Yewwi-d ad ṭṭuqqten yinadiyen d yimura. Tasertit daɣen, tesεa azal meqqren deg waya, acku ma gedlen-as abrid, ur tezmir ad tegmu.

Ahat tliḍ iṣenfaren nniḍen?

Akka tura imi walaɣ leεtab-iw yeffeɣ ɣer tafat, ungal-iw yeffeɣ-d, d ayen ara yi-yeǧǧen ad waliɣ ɣer sdat. Aql-i heyyaɣ-d ammud n yisefra d wammud n tullizin ara d-yeffɣen sya ɣer sdat ma irad yillu.

Dacu ara d-tiniḍ ɣef wid yettzuxxun, qqaren nekkni d Imaziɣen d Iqbayliyen, nitni ur ttarun, ur qqaren, ur ttnadin ad lemden ilugan n tutlayt-nsen?

Yenna Lwennas fell-as talwit: yiwen yeqqar nekk d zzaεim ɣef Tmaziɣt ad fkeɣ idim, yettmeslay s tfenṭazit, xuḍ mi ara d-yeɣli lɣim, ad tafeḍ yeffer yeqqim, yettraǧu ad tebεed twaɣit. Ihi imdanen yecban wigi, ma yella d tidet ḥemmlen tamaziɣt, nuḥwaǧ-iten deg unnar, ad d-binen, ad nwali leqdic-nsen, mačči s wawal kan.

| Aɣerbaz alemmas Meddur - Tafuɣalt |

Dacu i d asirem-im i yiman-im d tutlayt-im?

Asirem-iw i yman-iw d akken ad rnuɣ deg ubrid-agi n tira, u ad iliɣ d imɣi n ṣṣaba ama i tmetti neɣ i tutlayt-iw. Ma yella d tamaziɣt, ssarameɣ ad tif tutlayin-nniḍen, ad taɣ amaḍal s umata, ad tfeǧǧeǧǧ u ad tennerni.

Ma yella kra n yizen ɣur-m, tzemreḍ ad t-tessiwḍeḍ?

Ad iniɣ ma yella lebɣi, ur yelli kra d awezɣi, ssarameɣ aṭas ara ad d-ikrcmen s annar-agi n tira acku win ur nessin tutlayt-is di tmurt-is am wakken d agujil, imi tutlayt d tayemmat. Ma yella yiwen yestehza di yemma-s ur yelli ay ara as-d-xedmen wat Rebbi.

Dacu d tamuɣli i tesεiḍ ɣef ublug tunt-inu?

Ad d-iniɣ tanemmirt i mass Ṣadeq Bendali i d-yerran lwelha-s ɣur-i, yexdem-iyi tadiwennit-agi. Ad as-iniɣ afud igerrzen imi tezgiḍ d anaḍeḥ i wakken tutlayt-nneɣ ad yali uswir-is. Ma yella d ablug tutlayt-inu, ssarameɣ-as teɣzi n tudert acku d aɣerbaz s timmad-is; d netta i d asaka gar yimura d yimeɣriyen. Tanemmirt.

Tadiwennit, iga-tt S.Bendali

https://sadbendali.blogspot.com/2021/11/tuffa-n-wungal-amezwaru-n-tmarut-elgiya.html


Aḍris ufrin, arraz a1u (ikziku), unbir 2021

**Bu tneɛḍab**

**Yura-t umaru-amedyaz Malek Ḥud**

Bubekker d bu tneɛḍab. Seg wasmi i d-yekker iḥemmel taḍsa, iḥemmel ad d-yesseḍs wiyaḍ. Tigzi-ines, tɛedda talemmast, udem-is ur yettbeddil ma yemla-d i yimeddukal n tegnit kra n temseḍsut, nutni ad ttegririben ɣef tmurt seg teḍsa amzun d tteryel i ten-yeskikiḍen deg tleqqaɛin n yiḍarren-nsen ma d netta ad yettkemmil ad d-iḥekku am wakken kra ur yeḍri.

Bubekker, mačči d amesbaɣur n lǧib maca d win n tqulhatin, n uskeɛrer, n usmesxer, n tandiwin, n tedyanin yessewhamen ama wid iɣef ḍrant ama d inigan. Tidyanin-a, zemrent ad ilint s wawal, am wakken zemrent diɣen ad ilint s tigawin bḥal taluft yexdem i umeddakel-is Salaḥ i yebbɣen afus-is anda akken ur yebni ara akk fell-as.

Deg tsemhuyt n tefsut deg tmurt n Leqbayel, agama yettuɣal-d s wudem amaynut, kullec yettlal-d, ddunit merra tettberqic. Ideflawen n yidurar fessin, tiregwa n waman teddunt, iɣewdan swan almi ṛwan, daɣ netta amzun dlen s lizarat izegzawen.

Igdaḍ yal yiwen s tiɣmi-ines ɣef yisekla cennun, yal wa s taɣect i as-yefka Rebbi. Iferṭeṭṭa, tizizwa d kra ubeɛɛuc s wafriwen, ttafgen seg ujeǧǧig ɣer wayeḍ, ttsummun-d aman iẓidanen, ma d wid yetteḥruruden kan deg lqaɛa am tweḍfin zzuɣuren neɣ ttseggiren iɛeqqayen n yirden neɣ n temẓin ɣer yixemjan anda ttidiren ad ten-sxeznen i tallit n usemmiḍ.

S umbiwel akka d wakka n tɣennawt i d-yefka Rebbi, amaḍal deg tefsut yettban-d yettidir. Bubekker ass-nni yezwar s lmal-is. Segmi yebda abrid, netta yettxemmim amek ara as-tt-yexdem i Salaḥ i iwala yeḍfer-it-id mebɛid, ula d netta ɣer tkessawt akka i iteddu. Yerna kan kra, yeldi arquqen-is, yerfed tamiwin-is iberreḥ:” Ufiɣ-tt-id !”

Iruja alaḥal ad t-id-yaweḍ Salaḥ, yekker yessawel-as s ṭṭelq n ugerjum-is : “Azzel-d a Salaḥ ad iyi-d-tefkeḍ afus ! Netta s yifassen-is i sin yeṭṭef ibiri-s seg yiran-is, itekkay fell-asen ɣer lqaɛa.

-Aweḍ-d a Salaḥ, kebleɣ ddaw yibiri-iw yiwen ufrux urǧin walaɣ yiwen am netta deg wakken yerqem, yal tiɣmi i d-yefka Rebbi ad tt-tafeḍ deg wafriwen-is.

Salaḥ yiwen akken n ugerful n uqcic, mebla ma ixemmem izeɛbeḍ-d ɣur-s, yewweḍ kan yerra iman-is ɣef tgecrar.

-D acu ara xedmeɣ tura ? I yenna i Bubekker.

-Ger-d afus-ik s lemḥadra ddaw n yibiri-w, tkemseḍ-t ɣef ufrux yellan daxel, maca ḥader ad ak-yerwel.

Salaḥ icemmer lkemm i yiɣil-is, yebda yesɛedday s leɛqel afus-is ddaw yibiri-nni.

Afrux-agi inek yettdeggir-d azɣal yerna amzun yelɣuɣi akk a Bubekker”.

Bubekker bu texba, ur yeṭṭif ara taḍsa-s, yerfed-d ibiri-nni iwala afus n umeddakel-is yebbeɣ deg leɣber n tfunast mazal ttfurun. Imir-nni kan i d-ɛeddant kra n tsita teddunt s imerjan ad ksent, akken teqqar teqnuẓt-nni :” D acu-tt ? D acu-tt ? Teddunt fessrent ticeṭṭiḍin”.

Salaḥ yeḍlan tabacemmaqt n leɣber n tsita i ufus-is ayeffus amzun d tislit yewwten lḥenni, yessenhaz kan deg uqerruy-is yeqqar :” Yiwen ur ak-yezmir a Jeḥḥa !”

Taɣennawt : création

https://sadbendali.blogspot.com/2021/12/adris-ufrin-arraz-a1u-ikziku-unbir-2021.html


**Tameṭṭut**

**Tura-t tmarut Mina Aggaz-Yeḥyawi**

Akken nella: nekk d nekkenti; d kemm akked kunemti, mebla ma nettu nettat d nutenti!! Udem amezwaru, yemlal d wudem wis sin, ddukklen d wudem wis kraḍ. Unti, yecrek asuf d usget ur ten-yenkir deg yimesli. Yessemlal tin yettmeslayen d tin iwumi nettmeslay, ur yerri deg rrif tin ur neḥdir deg yimesli…

Ih, d acu-yi?! D acu-anteɣ?!... Nekk, d amdan, fruriɣ-d ɣer ddunit d tameṭṭut; deg usget, d tilawin…Tiltin-iw, ur tt-frineɣ deg tudert!! Ur xtareɣ d acu ara iliɣ deg ddunit meqbel ad d-laleɣ ɣur-s!! Limmer ad iyi-sextaren deg yiɣersiwen iteddun, tili ad iliɣ d tizerzert, d taɣzalt yettazzalen s tlelli.

Limmer ad iyi-sextaren deg leḍyur yettɛellin deg tegnewt ɛlayen, ad ferneɣ d tasekkurt yesmirjiḥen ṣṣut-is yuweḍ agemmaḍ akkin. Limmer ad iyi-sextaren deg yibeɛɛac yettafgen, tili ad iliɣ d aferṭeṭṭu ireqmen; yal tiɣmi teɣma deg-s, tefka-as ccbaḥa deg tmuɣli. Maca ttwaxelqeɣ-d seg yimdanen, fernen-iyi d tameṭṭut ara yeddren…

D tameṭṭut, ara yilin: d tayemmat, d tawetmat, d tmeddakkelt, d tameṭṭut i urgaz, d tajidat mi ara timɣur… Ma lliɣ, ur iyi-tselleḍ ara!! Ma ulac-iyi, ur d-ttiliɣ ara !! Akken yebɣu lliɣ, ad iliɣ kan d tameṭṭut!! D tagrumma n wafrayen, n yiḥulfan. D ccbaḥa n tudert. D leqbaḥa n yimeṭṭawen. D ccwal n yiɣeblan.

D abrid isawnen i tikli. D adrar ibedden i walluy. D urrif iheyyan i uɛebbi… Taḍsa-w, d imeṭṭi yedreg wudem-iw! Lferḥ-iw, d lqerḥ yeddurin tayri-w! Ussan-iw, d adawi n leǧruḥ xas yuges wul-iw! Tudert-iw, d asefru n tiɛuggent ur d-nsuli awal-iw!…

Ih, nekk, d tameṭṭut!!…

Tawacult-iw, tesɛa-yi-d ɣer tudert akken ad xedmeɣ fell-as. Akken ad as-cebbḥeɣ udem, ur tt-ttcemmiteɣ deg udrum irkelli. Akken ad refdeɣ isem-is, ad yecbu iṭij mi ara d-yeflali. Akken ad beddeɣ ɣef uxxam ur yetthuddu, ur iɣelli. Akken ad refdeɣ amuḍin-is yeṭṭsen deg tesga ur d-yuki…

Argaz-iw, yuɣ-iyi akken ad as-beddeɣ d tacmuxt ur tettruẓ ara, telha kan i uɛebbi. Akken ad iliɣ am tfunast n yigujilen: ur tettnuz, ur trehhen; tekka-d leswaq d tirni!! Akken ad yewwet yis-i iɣeblan n tudert, ad ibedd ur ikennu i lemḥani. Akken ad icebbeḥ ussan-is, ad ǧuǧǧgen ad lhun, iṭij ad d-yecreq, ur yettɣummu s usigna n cctawi.

Akken ad yesɛeddi akud-is deg tudert, ad yezhu yis-i. Ma rfiɣ yiwen wass neɣ ɛyiɣ seg ucali, ad yenkeṛ kulci, ad yetti fell-i am tata yettbeddilen tiɣmi; am wakken yettwabeddel-d mačči d win ukkud ddreɣ iḍelli…Arraw-iw, tteklen fell-i akken ad asen-iliɣ d tamḥaddit n wuguren-nsen deg tmetti. Akken ad asen-iliɣ d tamejjayt yettdawin kulci. D tamɛiwent deg tudert-nsen, xas tazmert teǧǧa-iyi….

I nekk: d anwi ara ibedden yid-i akken ur ɣelliɣ s tderrit n tudert deg ubrid mi ara d-tezgi?! D anwi ara afeɣ mi ara yejreḥ wul, ifelleq seg leɛtab n lemḥani?! D anwi iɣef ara sendeɣ mi ara teknu tfekka seg uɛebbi?! D anwi ara isefḍen imeṭṭi iɣellin ɣef tsumta deg ttnaṣfa n llyali?!

D anwi ara iyi-dawin ccfawat ineǧren d ccwami seg waṭṭan n ccḥani?! D anwi ara yejjin ul ifellqen ur yeɛlim yis-s ala Rebbi?! D anwi ara iyi-yeddun deg lebɣi mi ara yerreẓ d tirni?! I targit-iw, d anwa abrid ara tawi ma yella deg wanu n tudert i tezder, teɣli?!...

Tameṭṭut, talalit-is, d ccwal: ula d taɣratin ur d-llint fell-as; tɣunza-tt tmetti, terra-tt d tisigert ur as-nehwi. Zzwaǧ-is, d aɣilif imi ur teẓriḍ d acu yedreg yimal-is neɣ azekka anda ara d-teggri, s anda ara tt-yawi. Ddunit-is, d asebbel: seg tlalit ɣer tmettant, nettat d anaḍeḥ akken ad tbedd, ad tili.

https://sadbendali.blogspot.com/2021/12/adris-ufrin-arraz-a1u-unbir-2021.html


Asefru s tesrit d tulmisin-is

# D acu i d tasrit?

**Tasrit, d asenfali amagnu, imserreḥ, unnim. D win i nessemras yal ass mi ara nettmeslay neɣ nettaru. Di tmeslayt n yal ass, ur nessemras la ifyar, la tameɣrut.**

Amgired ger tesrit d yifyar:

Tasrit, tettwaruy s tarrayt tagamant (tamagnut), ma d ifyar, ḍḍafaren kra n yilugan i yerzan askat-nsen (mesure) akked uwlelleɣ-nsen (cadence). Tasrit, ur tesri ara i tmeɣrut, wamag timeɣra azal-nsen d agejdan deg yifyar. Di tesrit, d amḍan n tunṭiqin n yifyar n yal tafyirt i ilan azal d txutert.

### Asefru s tesrit

Amek armi ad as-nsemmi asefru i uḍris ur nuri d ifyar? Asefru n tesrit, d aḍris yettuneḥsaben d asefru, acu kan, yura d tasrit. Tamedyezt n tesrit, mačči d tamaynut i d-tennulfa maca d tin yellan si zik n zik.

### Tulmisin n usefru s tesrit:

Asefru s tesrit, yettwaruy am yal aḍris imserreḥ nniḍen. Yettili yebḍa d tiseddarin iwumi zewwirent tannufin (alinéas). yettačar akk ijerriḍen iɣef yura mačči am yifyar. Ulac deg-s tameɣrut maca mi ara ten-neqqar tettas-d seg-s kra n tẓawant s wallas n yimesla (allitérations et assonnances). Am usefru n yifyar, asefru s tesrit, yettmuddu-d kra n tugniwin n usugen, targit, tudert n yal ass…

Amezruy n tesrit:

Di tsut tis XVIII, asefru n tesrit, tuɣ ulac-it yakan maca llan wid yebdan ttḥulfun dakken ula d d tasrit tezmer ad tekcem di tmedyezt. S wakka ad naf kra n wungalen n Rousseau akked Chateaubriand, deg-sen kra n yiḥricen (n tseddarin) d tamedyazt, semman-asen “tasrit n tmedyezt”. Akka ihi ara negzu belli aḍris n tmedyezt mačči kan d tawsit-is d talɣa-s i t-yemmalen.

Isefra imezwura n tesrit, ttwarun di tasut tis XIX. Di tallit-nni, i tebda tira war ilugan n tmedyezt. Imir-n i d-kkren kra n yimdyazen i yettarun tamedyezt war ifyar. Uɣalen yimedyazen-a, ḍefren abrid amaynut n tira n tmedyezt, ur sseqdacen ara deg-s ifyar. Ger wid yimedyazen-a i yettwassnen uran tasrit, ad d-nebder:

Aloysius Bertrand:

Amedyaz Aloysius Bertrand, d amezwaru i yuran tasrit. Deg wungal-is Gaspard de la Nuit (1842), yessenked isefra s talɣa tilellit, ttwarun s tesrit mačči s yifyar.

Charles Baudelaire:

Charles Baudelaire yehreg-d si Aloysius Bertrand, icax yis-s, yeḍfer-it. Ula d netta yuɣal yura isefra n tesrit di Le Spleen de Paris (1869).

Francis Ponge:

Di tsut tis XX, Francis Ponge, yeḍfer yiwen ubrid di Le parti pris des choses (1942).

Tabadut tamaynut n tmedyezt:

Asemres-a n tmedyezt n tesrit, yesseḍfar-d s kra n yinalkamen (conséquences).

Xas akken asefru, yeqqim yisem-is d asefru, war ifyar, mačči yis-sen kan i yettwasbaduy.

Ihi asefru ur yettwasbaduy ara s tmelliwt n yifyar d tmeɣrut maca s tulmisin tilqayanin ara nẓer deg wadda.

Tulmisin n usefru s tesrit:

Asefru s tesrit, yettwaruy am yal aḍris imserreḥ nniḍen. Yettili yebḍa d tiseddarin iwumi zewwirent tannufin (alinéas). yettačar akk ijerriḍen iɣef yura mačči am yifyar.

Ulac deg-s tameɣrut maca mi ara ten-neqqar tettas-d seg-s kra n tẓawant s wallas n yimesla (allitérations et assonnances). Am usefru n yifyar, asefru s tesrit, yettmuddu-d kra n tugniwin n usugen, targit, tudert n yal ass… S wakka, yettban-d d aẓawnan, am wakken tezdi deg-s tfelwit d tezlit deg yiwen wakud.

Yettili d agelman, yesrus tamuɣli ɣef umaḍal. Igellem-d tilawt akken i tt-yettwali umedyaz.

Asefru s tesrit, ur yettili ara am kra n uḍris n tesrit nniḍen (menwala).

Talɣa-s: Asefru s tesrit, d tagrumma tummidt tilellit i iqadden iman-is am tfelwit, am tɣawsa neɣ kra n usɣun di tebwaḍt-is. Timeṣkiwt-is, d tin yettwaxedmen akken iwata.

Tamsirt n Sadeq Bendali

etudier.com

Interlettre.com


Uguren n tira n yimataren udmawanen

**Mi ara msamint tergalin yettemcabin**

Di tira n talɣiwin
timyaganin yeftin, mi nerri ara tamawt ɣer
wayen i d-teqqar 1, Amatar tesnalɣa
n umyag, nezmer ad naru s tuccḍa
« tucmitt ». Aṭas
n wid iwumi tḍerru akka, dɣa
ɣellin-d
deg wugur ur nlaq ad yili ladɣa i uselmad
neɣ
i umaru.

Ma yessen win yettarun cwiṭ n tjerrrumt d talɣiwin n wawalen, yessefk-as ad yili yeẓra dakken amyag yeftin deg-s sin yiḥricen : amatar udmawan akked ufeggag. Taɣawsa-a, yessefk ad tili tekles (tjerred) deg uqerru, ur tettwattuy ara. S wakka, mi ara naru kra n talɣa tumyigt, ilaq ad nissin amek ara tt-nefsi deg uxemmem-nneɣ, ɣef sin yiḥricen : amatar udmawan ukkud yefti umyag d tmeẓri uɣur yefti i yemmal ufeggag. Deg temsirt-a, ad d-ssegzuɣ, ad d-fkeɣ tifrat i taluft n umatar udmawan n tazwara mi ara yili isuma-t usekkil i t-yecban n ufeggag. Ha-ten-a sin wananen ideg tzemrem ad d-temlilem ugur :

1.
**Amatar udmawan n tazwara « ****n**** », tsuma-t tergalt tamezwarut n ufeggag i t-icuban « n » :**

a.
__Ma yebda
ufeggag s yiwet tergalt :__

Nnuda = n+ nuda, (ad) nnadi = n+nadi.

b.
__Ma yebda
ufeggag s snat tergalin yemgaraden ne____ɣ____
n tussda :__

Nenher = ne + ndeh, nensa = ne + nsa, (ad) nendef = ne + ndef.

Nenna = ne + nna, nennuɣ = ne + nnuɣ, (ad) nennaɣ = ne + nnaɣ.

__Tamawt :__

Mi ara tili tergalt tamezwarut n ufeggag d tussidt, ur as-tɣelli ara tussda « nn »; Acu i yettbeddilen cwiṭ ? d tiɣri tilemt i ikeccmen ger ufeggag d umatar udmawan. Nessen belli, di tutlayt-nneɣ ur ttemyeḍfarent ara 3 tergalin. Ha-ten-a yimyagen nniḍen : nennerna, (ad) nennerni, nenneḍ, (ad) nenneḍ, nennufsel, nennum, nennemḍar…

2.
**Amatar udmawan n tazwara «****t****», tsuma-t tergalt tamezwarut n ufeggag i t-icuban « ****t****» :**

Da, ma yella wugur, yettas-d ladɣa seg umatar n wussid s wayes zewwiren yimyagen yeftin ɣer wurmi ussid. Send ad nezri ɣer umatar udmawan n tazwara « t », yessefk ad nẓer d akken amatar n wussid yettili d « tt », « tte » neɣ d « t ».

Ihi, Amatar n wussid yettili d:

o *tt*: zdat teɣri neɣ yiwet tergalt. Md: __a__*we**ḍ**/ ttawe*

*ḍ*

*, c*.

__e__nnef/__tt__c__e__nnifo *tte*: zdat snat tergalin. Md: __zm__*umeg/ ttezmumug,
qlile*

*ḥ*

*/*

__tteql__ili*ḥ*

*.*

o *te:** zdat tergalt tussidt, md: *__dd__*u /te*

__dd__*u,*

__mm__e*ɣ*

*/*

__temm__e*ɣ*

*,*

__bb__i/__tebb__i.Tura mi nwala 3 talɣiwin n umatar n wussid « tt, tte, te », nessen-itent, ur d-yeqqim kra n wugur. Amek i nettaru amatar udmawan n tazwara ?! Amatar udmawan « t » n tazwara, yettili kan d « te » zdat ama n « tt » neɣ n « tte ». ha-ten-a kra yimedyaten :

o Tettazzal, tettazzaleḍ, tettazzalem, tettazzalemt, tettuɣal, tettuɣaleḍ, tettuɣalem, tettuɣalemt, tettaf, tettafeḍ, tettafem , tettafemt, tettili, tettiliḍ, tettilim, tettilimt.

o Tetteddu, tettedduḍ, tetteddum, tetteddumt, tettessed, tettessdeḍ, tettessdem, tettessdemt.

__Tamawt :__

Ula zdat yimyagen ilan tussda « tt » deg uẓar, d « te » i yettilin d amatar udmawan n tazwara , md :

o ttel/tettleḍ, tettel, tettlem, tettlemt

o ttu/tettuḍ, tettu, tettum, tettumt

o ttkel/tettekleḍ, tettkel, tetteklem, tetteklemt.

__Tasureft :__

Deg yizri d wurmir, amatar udmawan n umyag ajenṭaḍ « tub », yettili d « t » war ilem « e » : ttubeḍ, ttub, ttubem, ttubemt. (ad) ttubeḍ, (ad) ttub, (ad) ttubem, (ad) ttubemt.

Ma deg wurmir ussid, mi ara d-yekcem umatar n wussid di tazwara n ufeggag-is, amatar udmawan yettuɣal d « te » am di talɣiwin nniḍen : tettubuḍ, tettubu, tettubum, tettubumt.

__Asmekti :__

I wakken ad ssifesseɣ asegzi di temsirt-a, yal tikkelt, smerseɣ amatar udmawan n tazwara. Ur ilaq ara ad nettu belli, llan yimataren udmawanen ilan kan yiwen uḥric, di tazwara neɣ di taggara, maca llan wid yesɛan sin yiḥricen (di tazwara d taggara):

- Di tazwara kan (netta, nettat, nekkni) :

*Ye**ttnadi, tettnadi, nettnadi*

- Di taggara kan (nekk, nitni, nitenti) :

*Ttnadi**ɣ**, ttnadin, ttnadint.*

- Di tazwara akked taggara (kečč, kemm, kunwi, kunemti) :

*Te**ttnadi**ḍ**, tettnadim, tettnadimt.*

Tamsirt, yessewjed-itt-id Sadaq BENDALI


Tadiwennit d Yidir Bellali

__Ameskar, amedyaz, acennay__

Yidir Bellali ilul di taddart n Tala n Tulmut taɣiwant n Tizi-Raced deg useggas n 1956 , yeɣra deg yiɣerbazen yemxallfen armi i d-yewwi lbak; ikemmel di tesdawit n Lezzayer tamaneɣt anda i d-yewwi turagt (la licence) di tussna n tmetti deg useggas n 1981.

Melmi d wamek i tkecmed annar n tira akked ccna?

Asmi xecmeɣ annar n tɣuri, lliɣ di tudert-iw 14 n yiseggasen, bdiɣ tturareɣ ddebuka di yiwet n tarbaεt akked kra n yimeddukal di taddart-iw. Syina lemdeɣ ṭṭubuεa n uẓawan akked lemwazen n dderbuka ɣef yiwen n uselmad Hebbache khelil si tmurt n Surya i d-yusan ad yesselmed deg uɣerbaz amenzu n taddart-nneɣ. D netta i iyi-yennan belli zemreɣ ad cnuɣ imi yeεǧeb-it mliḥ ṣṣut-iw. Dɣa yerna yesselmed-iyi amek ara urareɣ ɣef wallal n lεud. Akka i d-ufiɣ iman-iw cennuɣ di tmeɣriwin n taddart-iw di tazwara, syinna akkin cennuɣ ula di tudrin nniḍen. Asmi bɣiɣ ad cnuɣ tuɣac-iw, bdiɣ ttaruɣ imeslayen ssalayeɣ fell-asen aẓawan, cennuɣ-ten ger yimeddukal-iw. Aṭas seg-sen i iyi-d-yennan ayɣer ur-ten-tesseklaseɣ ara. Dɣa uɣeɣ awal-nsen, s wakka i d-ufiɣ iman-iw skelseɣ tasfift-inu tamenzut.

Acḥal n yedlisen akked iḍebsiyen I d-tessuffɣeḍ, bder-aɣ-ten-id ?00

Tasfift tamenzut s uzwel “ yewweḍ-d wass “, teffeɣ-d di taggara n yiseggsen 80, deg-s 6 n tezlatin, tis snat s uzwel “asefru”,

teffeɣ-d deg yiseggasen n 90 deg-s 8 n tezlatin, tis 3 teffeɣ-d di 2015 s uzwel “sidi valentin” deg-s 6 tezlatin, ma d taneggrut teffeɣ-d di 2019 deg-s 18 yisefra s uẓawan neɣ ayen iwumi qqaren “le slam”.

Adlis-iw amenzu, s uzwel “Ajgagal” , d ammud n yisefra. Yeffeɣ-d deg useggas 2016 akked tsuqqilt i as-xedmeɣ ar tefransist s uzwel “Perle d’ineda”. Deg useggas 2017 suffɣeɣ-d “Aderwic”, “Aderɣal”, “Amenzu”, “Lazare akked tmeεcuqt-is” akked “imnejli” d tisuqilin n yedlisen i yura umaru n tmurt n Lubnan Ǧibran Xalil Ǧibran. Di 2019, yeffeɣ-d udlis-iw n tmedyazt “Acqerri” akked tsuqqilt i xedmeɣ i sin yedlisen n yiwet tmarut si tmurt n Equateur Rocio Duran Barba “Awal n sseẓra” akked “D acu i d uɣris ?”.

D acu tesmemyafeḍ, d adlis neɣ d aḍebsi n tmedyezt?

Yal yiwen deg-sen yesεa amkan-is di tmetti ; adlis yelha i wid yeqqaren s umata ladɣa wid yellan d inelmaden neɣ d iselmaden. Ma d aḍebs, yelha i wid iwumi ur tettunefk ara tegnit iwakken ad ɣren tamaziɣt, i wid ur nettwali ara neɣ i wid yesmaεdazen, smenyafayen ad as-slen ala dɣa ticki ara ilin nehhren.

D acu n yisental iɣef tessefraḍ ?

Ayen iɣef ssefruyeɣ d ayen iwumi ttḥulfuɣ s umata neɣ d ayen i ttidireɣ di tmetti akked d wayen akk i as-d-yezzin, ama d idles, d tayri, neɣ d iɣeblan akked tedyanin i d-iḍerrun ama ɣer-neɣ ama deg umaḍal s umata.

Amek tettwaliḍ adeg n umedyaz d umaru di tmetti-nneɣ?

Annar n tɣuri s umata mačči d win isehlen; yeččur d uguren maca ma nemmuqel ɣer deffir ad naf aṭas n yisurifen i d-nelḥa u aṭas n wuguren i nekkes. Tura nezmer ad naru mebla akukru s tutlayt-nneɣ ama d tamedyezt, ama d ungalen ama d amezgun… imi tutlayt-nneɣ tuɣal d taɣelnawt d tunṣibt. Win yumnen s wayen ixeddem, ulac ugur ara t-id-iqerεen.

D acu-ten wuguren i d-yettmagar umedyaz neɣ anaẓur di tmurt-is ?

Uguren ugten, d wid i d-icudden ɣer kra n ttawilat d wallalen i ixussen s waṭas yerna mi ara nmuqel ɣer tilawt, ad naf belli mačči d wid iwumi ur tezmir ara tmurt acku tikwal d iccer n lkaɣeḍ neɣ d ttesriḥ ma yugi neɣ yegumma ad t-id-yefk kra n yimḍebber! ad yebṭel leqdic n wacḥal wussan neɣ n wagguren n uheyyi. Tikwal, ayagi yessefcal inaẓuren dɣa imḍebbren-nni ttafen iman-nsen imi d aya i d iswi-nsen. Uguren nniḍen d lixsas n tzeɣwa d yidgen anda ara uraren inaẓuren neɣ ara d-mlen ayen xedmen. Ugur n wid yettarun, d win n usiẓreg akked uzuzzer n yedlisen-nsen; ssuq n udlis mazal ur d-yelli ara.

Anwa i ak -irennun afud di tira-inek ?

Di tazwara, d twacult-iw i ttafeɣ ɣer yidis-iw di leqdic-iw adelsan acku mi ara sḥissfeɣ, imi ara fecleɣ neɣ mi ara iniɣ d wagi i d leqdic-iw aneggaru, d nettat i yi-d-yettarran ɣer ubrid. D nettat i iyi-d-yettaken tabɣest-nni yi-ixussen neɣ tinna i iyi-iruḥen. Llan daɣen yimeddukal-iw, imeɣriyen-iw, wid iḥemmlen ccna-inu i d-ttemliliɣ ama di tfaskiwin ama di tmeɣriwin i deg ttekkiɣ steqsayen-iyi-d ɣef umaynut-iw ; ma yella? Melmi ara-d-yeffeɣ ? Ayagi, yettεawan-iyi iwakken ad kemmleɣ ayen ttheyyiɣ.

Anwa amedyaz neɣ acennay uɣur i d-tettagmeḍ tamusni?

Ugmeɣ-d u mazal ad d agmen si tmusni n yinaẓuren, d yemyura, d yimedyazen n tmurt-iw akked wid n umaḍal merra. Mačči d yiwen ad t-id-addreɣ, llan seg yeqburen, llan seg tsuta n yimir-a.

Kečč d win iḥemmlen taɣuri, d acu n ṣṣenf n yedlisen i teqqareḍ ?

Di tazwara, lliɣ ur ttextireɣ ara, adlis i d-yeɣlin gar yifassen-iw! ad t-ɣreɣ, awi-d kan d acu n tikti ara-d-awiɣ iwakken ad smeɣreɣ tamuɣli-w ara yi-yessiwḍen a ɣer tussna. Asmi wwḍeɣ ɣer tesdawit, mlaleɣ akked wid yesεan tiktiwin nniḍen, tamusni nniḍen, dinna i gziɣ d acu i d tussna, d acu i d tamusni. Dɣa d annect-a i yi-yewwin ad ttextiriɣ idlisen i d-yettawin ɣef tussna akked tmussni deg yeḥricen yemxallafen n tmetti am umezruy n yegduden akked yedles-nsen Am umezruy n tɣermiwin n umaḍal, am umezruy n ddiyanat, am tfelsafit s yiɣerbazen-is yemxallafen, tasekla, tamedyezt, amezgun, aẓawan…atg. D idlisen-agi akk i iyi-d-yefkan tamussni s wayes ttmeyyizeɣ ayen ttaruɣ.

Tira s tmaziɣt ass-a, d acu i d tamuɣli-k deg-s ?

Xas ulamma drus n yiseggasen-aya segmi nebda nettaru s tamaziɣt s wudem unṣib, aṭas n yedlisen i d-yeffɣen yis-s deg yeḥricen yemxallafen n tmussni ala dɣa s teqbaylit. Ula s tcawit, s temẓabt, s tcenwit ..atg bdan kra n yimura d tmura ttarun, ssuffuɣen-d idlisen s tutlayin-nsen ama d tamdyezt ama d imawalen. Xas akken uguren mačči d yiwen, imura ẓran belli iwakken ad tidir tmaziɣt tewwi-d i yal win i tt-ihemmlen, iwumi tekcem deg yidammen, i yumnen s yis-s, i iḥussen s yiman-is d amaziɣ ad tt-yaru, ad tt-yelmed, ad tt-yesselmed i tarwa-s. S wakka kan ara tidir tmaziɣt s yedles-is, s tɣerma-s akked umezruy-is.

Mi ara nmuqel ilmeẓyen n zik d wid n tura mgarden deg umennuɣ ɣef tutlayt, ayɣer?

Amennuɣ ɣef tmaziɣt s umata ur ifukk ara. Xas akken aṭas n yiswiyen uɣur yessaweḍ am uselmed n tutlayt, am tuɣalin-is d taɣelnawt d tunṣibt. Amennuɣ n wass-a d win ara yeskecmen tamaziɣt ar merra iḥricen n tussna akked tmussni deg yiɣerbazen, akked tesdawiyin, ilaq ad tettwaseqdec am nettat am tutlayin nniḍen di yal tisuda n uwanek azzayri.

Mudd-aɣ-d awal i wid iqeddcen ɣef yedles s umata d ublug tutlayt-inu.

Ma nebɣa ad tidir tutlayt-nneɣ, ad teddu ɣer sdat, tewwi-d ɣef yal yiwen deg uḥric-is, deg wanda yella, ad yexdem tazmert-is ama s tira, ama s tmenna ama s ttawilat nniḍen am internet… atg i wakken

tamaziɣt ad teṭṭef, ad taɣ amkan-is gar tutlayin n tmura n umaḍal, ad d-tawi amur-is i unegmu n talsa. Ablug-agi d yiwen seg wallalen-agi.

D acu neḥwaǧ nekkni s yimaziɣen i wakken ad teddu tutlayt akken iwata ?

Am akken It-id-nniɣ tewwi-d ad tt-nelmed, ad tt-nesselmed, ad tt-naru, ad tt-nesseqdac yal ass di yal aḥric n tmetti.

Awal-ik n taggara d usirem-inek ?

Ad am-iniɣ tanemmirt imi iyi-tefkiḍ tagnit I wakken ad d-mmleɣ i yimeɣriyen n ublug tutlayt-inu ayen uriɣ d wayen cniɣ daɣen iwakken ad d-fkeɣ tamuɣli-w ɣef tutlayt n tmaziɣt. Sarameɣ teɣzi n tudert i leqdic-agi, d win irennun afud i yedles amaziɣ akked wid iqeddcen fell-as. Leqdic i ttheyyiɣ akka tura, d asekles n yiwen uḍebsi n ccna deg ara ilint 7 neɣ 8 tezlatin akked tira n yiwen wungal. Sarameɣ tamaziɣt ad teǧǧuǧeg, ad tennerni.

Tadiwennit, tga-tt F.Cebbiri

https://sadbendali.blogspot.com/2022/03/tadiwennit-d-yidir-bellali.html


Tadiwennit akked umaru Akli Muhubi

Anwa i d Akli Muhubi ?

Di tazwara ad ak-iniɣ tanemmirt s tussda mi terziḍ ɣur-i s yisteqsiyen-a. Nekk, d yiwen n yilemẓi i d-fkan yidurar n tmurt n Yiqbayliyen, luleɣ deg useggas n 1992, di taddart n Yiɣil Wis i d-yefkan amusnaw Ɛellawa Rabḥi. Ttaruɣ tamedyezt, kkiɣ di kra n tfaskiwin i d-yettilin sya ɣer da. Ssufɣeɣ-d sin yidlisen s Teqbaylit, kkiɣ s tira n yimagraden di kra n yiɣmisen, d yiblugen, akken daɣ i kkiɣ deg umussu asduklan.

Melmi tkecmeḍ annar n tira? Acu i k-ijebden ɣur-s?

Kecmeɣ annar-a mi lliɣ d amecṭuḥ, ɣas ini mi lliɣ ɣɣareɣ deg uɣerbaz amenzu i bdiɣ tira. D tizlatin n yinaẓuren i icban Lwennas Meɛtub, d Ḥamiduc i yi-yiwwin ɣer tira. Syin, mi kecmeɣ aɣerbaz alemmas bdiɣ ttaruɣ iceqfan-iw imezwura n tmedyezt, ssefraweɣ bujadi kan, akken daɣ i d-leqḍeɣ inzan, timseɛraq d tmucuha seg yimawen n temɣarin. Di tesnawit, yennerna ciṭ uswir, di tallit-nni rniɣ ttaruɣ tullisin, akken almi d yebrir 2017 ssaẓergeɣ-d ammud-iw amezwaru n tmucuha.

Ahat yella kra i k-yesbeɣsen deg umecwar-a i d-tewwiḍ!

Ur ak-sunufeɣ ara tameslayt, di tazwara n umecwaṛ-iw ur d-ufiɣ ara ula d yiwen ɣer yidis-iw, i mi wid ssneɣ akkit qqaṛen-iyi-d ttixeṛ-ik i ubrid-a n Teqbaylit, ur yessuffuɣ ara, ulac deg-s aɣrum, ... Syin mi walan yeffeɣ-d udlis, tenqer-d tafat bdan ad iyi-d-qqaṛen kemmel deg ubrid-agi. Tabɣest i kesbeɣ tekka-d seg ccna n Teqbaylit.

Tettwassneḍ d ameɣnas n Tmaziɣt d yidles, ttxil-k eg-aɣ-d agzul ameẓyan ɣef leqdic-ik.

D acu ara ak-iniɣ, am nekk am medden, yal wa akken i yettwali timsal, ḥemmleɣ taẓuri d wayen icudden ɣer yidles-nneɣ, ɣef waya ufiɣ-d iman-iw tedduɣ gar tiddukliwin tidelsanin, ggareɣ afus-iw, ttakeɣ tallelt s tzemmar n yiɣallen-iw, d wallaɣ-iw. Zgiɣ deg yixxamen idelsanen, mi sliɣ s kra n tigawt ɣef yidles d tẓuri ttazzaleɣ, ...

Ma ɣef Teqbaylit (Tamaziɣt) ulamek ur tḥemmleɣ ara neɣ ur ttnaɣeɣ ara fell-as, i mi deg wakal-is tettwarkeḍ, ur tt-yettali ara wawal. Rfiɣ nezzeh i mi ur tt-id-ufiɣ ara deg uɣerbaz, ɣef waya uɣaleɣ ttḥarabeɣ fell-as, uɣaleɣ ɣunzaɣ wid tt-iɣunzan. Akken yeqqaṛ umedyaz deg wawal-is : "Win ur tɣaḍ Teqbaylit, awer timlilit".

Tirmit-ik tamezwarut, di tira d ammud n tmucuha i turiḍ deg useggas 2017. Mmeslay-aɣ-d cwiṭ fell-as, ttxil-k.

Tikti n usiẓreg n udlis, tella send aseggas n 2017, maca d ttawilat i yi-yeǧǧan ur d-suffɣeɣ ara. Di tazwara, lliɣ riɣ ad siẓergeɣ ammud n tmedyezt, syin mcawareɣ d yiwen n umeddakel, dɣa gezmeɣ-tt di ṛṛay zwareɣ-d deg wammud n tmucuha. Adlis-a, fkiɣ-as azwel "Timuɛay seg tgemmi Taqbaylit", yeffeɣ-d di 16 yebriri 2017 ɣer teẓrigin Asirem n Tubiret, ddant-d deg-s semmus n temɛayin, tazwert d useggem n yisebtar llan-d s lmendad n umnadi ameskar Naṣir Meǧdub, ma d unuɣ n tduli yella-d s ufus n tnaẓurt-tamedyazt Ɛissu Ɛica.

Tamɛayt-a teḍra-d zik asmi tessawal ddunit, deg tmurt n Yiqbayliyen yella yiwen n ugellid iɛiqqer i yeggullen deg yimezdaɣ n tgelda-s ma yella win d-yesɛan aqcic ad t-ineɣ. Ultma-s n ugellid-a, isem-is Taninna. Terwel seg lbaṭel n gma-s, tuɣ yiwen n yigellil isem-is Aksil zedɣen deg tegzirt lwaḥi, Aksil yettṣeyyid iselman, ma d Taninna txeddem tibḥirin, tikwal yettɛawan-itt urgaz-is.

Yiwen wass Taninna terfed s tadist, tuggad ad d-tesɛu aqcic, ad t-ineɣ gma-s. Ayen tuggad yeffeɣ, Taninna tesɛa-d aqcic. Amek ara as-texdem?

Argaz-is, yenǧer-d dduḥ s usɣar, yerra daxel-is kra n yittafttaren ideg yura isem n uqcic d wanda yezdeɣ… akken ma yufa-t ḥedd ad as-ten-yefk asmi ara yimɣur bac ad yizmir ad yuɣal ɣer yimawlan-is. Terna tɛelleq-as yiwen n lḥerz, tsemma-as i mmi-s Yidir akken ad yidir. Deg yiḍ-nni n tlalit-is uwin-t ɣer yiwet n teẓgi isem-is Tiẓgi n Dɛussu; deg teẓgi-nni yella yiwen n wasif isem-is Asif Asemmaḍ sersen-t deg-s, uwin-t waman.

Sin yimuhal-ik imezwura, tbuddeḍ-ten i tgejda n tsekla-nneɣ Sliman Reḥmani, Ṭawes Ɛemruc akked Malek Wari deg udlis-ik amezwaru; Belεid At Ɛli, Racid Ɛellic akked umeskar-aneggal Ɛmer Mezdad deg wis 2. Tzemreḍ ad aɣ-d-teskefleḍ ufur n way-a?

Buddeɣ adlis-iw amezwaru i yizumal-agi-nneɣ "Sliman Reḥmani, Ṭawes Ɛemruc akked Malek Wari" acku ddren yiwen n lḥif annect-ila-t, di tayeḍ uran, skeflen-d agla n lejdud-nneɣ, kksen-t-id seg yimi n tatut. Sḥassfeɣ nezzeh imi itran yecban wigi drus maḍi i yessnen azal-nsen, i yessnen tira d umecawaṛ-nsen.

Wis sin buddeɣ-t i wat tsuta i yuran s Teqbaylit ɣef Teqbaylit, Belεid At Ɛli, Racid Ɛellic akked umeskar-aneggal Ɛmer Mezdad, imi wa yeḍfer wa, yal yiwen yesnerna tira n Teqbaylit di tallit i deg yedder. Aṭas i d-yennan acimi i d-terniḍ Dda Ɛmer Mezdad gar-asen acku ur yemmut ara, ttarraɣ-asen : "Ur ẓriɣ ara acimi i nuɣ tannumi nettadder-d wid i ɣ-yeǧǧan, ntettu wid gar-aneɣ yellan ɣas ma xedmen nnig tezmert-nsen. Yelha ma nsennemmer win iɛetben, yenḥafen, yeččan times d amuddir, iwakken kan ad iwali tutlayt-is tuẓa ɣer zdat. Talwit i kra i ɣ-yeǧǧan, teɣzi n tudert i wid mazal qeddcen s tezdeg n wul.

D timucuha i turiḍ ar tura: d aḥemmel kan i tent-tḥemmleḍ neɣ yella yiswi aseklan deg way-a?

Ḥemmleɣ akk ayen icudden ɣer-neɣ, ama d tamedyezt, tamezgunt, timseɛraq, ... Mi ferneɣ timucuha mačči akka kan, ferneɣ-tent acku ur llint ara s waṭas di tnedlisin, iselmaden-nneɣ ur d-ufin ara swayes ara sseɣren, inelmaden, daɣen yewɛeṛ-asen lḥal ad d-afen akka kra n tmacahut swayes ara d ssedhun iman-nsen... Iswi-inu agejdan d wa "d asnerni n tsekla n warrac imecṭaḥ".

Akli, d win yekkin deg waṭas n tedyanin tiseklanin. Mmeslay-aɣ-d cwiṭ fell-asent.

D tidet kkiɣ di ddeqs n temliliyin tiseklalin, deg-sent ttakeɣ-d tamuɣli-w, am nekk am wiyaḍ. Llant tid n tmedyezt, tid n tullisin, d wayen nniḍen. Ddeqs n temliliyin-a d tid igerrzen, ɣas ma tikwal yettili-d lexsaṣ, maca d tid i yeččarayen allaɣen s tmusniwin, akken daɣ i sselmadent ayen ur d-ilemmed umdan seg uɣerbaz, neɣ anda nniḍen. Ssarameɣ mazal ad d-ttilint temliliyin, acku seg wawal i d-yettas uskasi, seg uskasi i ttnernint tektiwin, d tiktiwin i ibennun imal.

D acu i ak-d-rennunt deg umecwar-ik ?

Rennunt-iyi-d aṭas n temsal, snernayeɣ di tmusni-inu, akken daɣ i ttnernint tektiwin-inu, deg-sent nettissin imedyazen, imeskaren, imnadiyen, d yisdawanen, ... Ay-agi akk yezmer ad d-yeglu s kra n tigawt neɣ d leqdic ara yesnernin tutlayt d yidles-nneɣ.

Nga tamawt di "Tedyant n Yidir", unuɣen i ak-tga tnaẓurt Ɛica Ɛisu, rnan azal d thuski i udlis. Ttxil-k eg-as-d tanekda deg ublug-nneɣ "tutlayt-inu", d tajmilt i tlemẓit-a i yuklalen asebɣes.

D tidet akka i d-qqaṛen ula d imeɣriyen. Ɛica ƐISSU d yelli-s n taddart Ɛeqqar yettafaṛen taɣiwant n Uweqqas (Bgayet). Tlul deg 15 di mayyu aseggas n 1985. Tesɛa agerdas n "Technologie Alimentaire". D tamsuneɣt i iqedcen d waṭas n yimeskaren, d yinaẓuren, rnu ɣer waya d tamedyazt i yekkin deg waṭas n tfaskiwin, d temliliyin i d-yettilin sya ɣer da.

Anida i zemren ad afen yimeɣriyen idlisen-ik i tiɣin?

Idlisen-iw akka tura ẓriɣ mazal ttnuzun di tnedlisin n yiɣerman n Bgayet d Tizi Wezzu, Aqbu, d Yiɛeẓẓugen. Ma yella win i t-inudan ur t-yufi ara ad aɣ-yessuref, imi tuget seg-sen zuzreɣ-ten ɣef warrac, ladɣa widak n uɣerbaz amenzu, d uɣerbaz alemmas.

Nessen-ik daɣen d amedyaz, i melmi ammud-ik n yisefra ?

Ddeqs aya mi bdiɣ ttaruɣ tamedyezt, kkiɣ di kra n tfaskiwin d temliliyin… Ttheyyiɣ ammud n tmedyezt aṭas aya, maca ur d-ufiɣ ara allalen iwulmen i usuffeɣ-ines, maca deg wakud-a deg i nella a-t-an rriɣ-t-id di lbal-iw, ssarameɣ ur yettɛeṭṭil ara ad yili di tnedlisin.

Ma nniɣ-ak Tamaziɣt, Taqbaylit, acu ara d-yezrin deg wallaɣ-ik?

Tamaziɣt d Mulud Mɛemmeri, d kra i yellan ɣer tama-s deg umecwaṛ-is n uselmed, d tira. Taqbaylit d arrac-nneɣ i iṛuḥen d iseflan fell-as, d wid i mazal qeddcen i ddemma-s, s tsuta n wassa.

D acu ay d awal-ik n taggara i yimeɣriyen n "tutlayt-inu" d tmuɣli-k fell-as?


Tadiwennit akked Dihya Bouarab

### Tanelmadt n master n Tmaziɣt, talɣuɣt taɣelnawt deg waddal n Taekwondo

**Dihya Bouarab, d yiwet tlemẓit yesεan 28 yiseggassen di leεmer-is; d tanaddalt deg yiwen waddal n umennuɣ "Taekwondo". Xas ur t-tebdi ara zik, s lebɣi-s ameqqran, yal aseggas tettili seg 3 yimezwura deg uswir aɣelnaw. Dihya, mačči kan d talɣuɣt tanaddalt maca d tanelmadt deg uswir n master di taɣult tamaziɣt di tesdawit n Mulud At Mεemmer. D tin yeẓran ansi d-tekka, sani tetteddu. Di tdiwennit i as-nga, terra-d s tumert ɣef yisteqsiyen n "tutlayt-inu".**Acḥal telliḍ deg usemmud-im mi tebdiḍ addal?

Mačči zik i bdigh addal imi ur iyi- tettunefk ara tegnit armi sεiɣ 16 yiseggassen di leεmer-iw. Annect-a, ur t-ufiɣ ara d ugur.

Ayɣer i tferneḍ addal n TaeKwondo?

Taekwondo, lliɣ ur t-ssineɣ ara. Nekk, seg wakken ur iyi tettunefk ara tegnit ad kecmeɣ ɣer waddal zik, bɣiɣ addal n umennuɣ. Ruḥeɣ ɣer tzeqqa n waddal anda tturaren, seqsaɣ ɣef waddal n umennuɣ. Imi di tallit-nni ḥemmleɣ amennuɣ, ufiɣ ala taekwondo i yeffɣen fell-i ɣef lweqt . Dɣa ruḥeɣ bdiɣ deg-s ufiɣ-t yeεǧeb-iyi, kemmleɣ, ar assa mazal-iyi.

Mmeslay-aɣ-d ɣef usluɣmu-inem. Acḥal tikkal deg yimalas? Anida?

Xeddmeɣ 3 tikkal deg yimalas di terbaεt timeddiyin ɣef 17:30, maca tikwal rennuɣ asluɣmu weḥd-i deg complexe sportif n Friḥa .

Tagella d yiwen uferdis axatar ɣer unaddal n uswir unnig. Ahat tesεiḍ kra n wučči uzzig swayes tḥerzeḍ talɣa-m d tzemmar-im tinaddalin?

Tagella, d aferdis agejdan akked tguni, imi ttεawanen aṭas anaddal. Yella ulugen amek ara yečč iwakken ad yili di tdawsa yelhan. Yella wacu ur nlaq ara i tfekka n unaddal. Daɣen, ad itess aṭas n waman.

D anta-tt teɣlamt-im? Amek yedda umecwar-im anaddal?

Tarbaεt, isem-is "amis taekwondo Freha" {ATF}. Amecwar-iw anaddal yusa-iyi-d yewεer nezzah, maca ṭṭfeɣ deg-s, nuḍḥeɣ ayen din (ulac ttawil).

D acu n talɣuɣiwin ideg i d-tufrareḍ?

Yal mi ara tili talɣuɣa taɣelnawt n Zzayer, ttifrireɣ-d ger 3 yimeḍqan imezwura.

2018: amdiq wis 2 di talɣuɣa tasdawant, di Bab Zwar (Zzayer)

2018: di Tizi Uzzu.

2019: di Ṭṭerf:

2019: amḍiq wis 3, di tzeqqa Ḥerca (Zzayer) - Lliɣ rẓeɣ deg ufus.

2021: amḍiq amezwaru, di tzeqqa Ḥerca (Zzayer tamaneɣt)

2022: amḍiq wis 3, di tzeqqa Ḥerca (Zzayer tamaneɣt)

Acu d asirem-im agejdan deg waddal?

Asirem-iw, ad iligh d talɣuɣt n umaḍal, ad yifrir usenǧaq n tmurt-iw ger tmura. Ssarameɣ daɣen sya ɣer zdat ad uɣaleɣ d taselmadt n waddal-a taekwondo.

D acu n uẓawan i tḥemmleḍ ad tesleḍ?

Aẓawan, selleɣ i wayen yellan maca di tewsit n cceεbi i ttafeɣ iman-iw.

Amek tga tmuɣli n tmetti ɣur-m?

Di tesdawit, di berra…?

Γur-i tamuɣli ama di tesdawit ama di berra ur teshil ara, ddu d uḍar-ik εass iman-ik.

Ma nuɣal-d ɣer Dihya tanelmadt, anwa aswir iɣer tleḥqeḍ?

Qqaregh master 2 di tesdawit.

D acu i kem-yesbeɣsen akken ad tḍefreḍ tizrawin-im di Tmaziɣt?

Tazwara, d imawlan-iw i iyi-igan isem amaziɣ - Dihya. Tin i tent-yugaren d nnif akked leḥmala, imi ttuεayreɣ ɣef tutlayt-a.

Mačči d ayen isehlen i tnelmadt n M2 akken ad ternu addal ger yisluɣma d uttekki di talɣuɣiwin tinaddalin i yettawin aṭas n wakud?

Ih, mačči d ayen isehlen imi leqraya teḥwaǧ akud, addal daɣen yeḥwaǧ akud.

Lameεna εerḍeɣ bḍiɣ-t: azgen i leqraya, azgen i waddal.

Amek i tessawaḍeḍ ad as-tafeḍ ixef ger snat taɣulin? Amek tzeddiḍ gar-asent?

Nuḍḥeɣ fell-asent dii snat: leqraya ṣbaḥ akud akk i nettat, tameddit i waddal. Maca mi d-leḥqen yikayaden ttakreɣ ciṭ i waddal rennuɣ-t i leqraya. Mi d-telḥeq talɣuɣa, ttakreɣ si leqraya rennuɣ-t i waddal. Akka uɣaleɣ wulfeɣ tura, tusa-iyi-d d taɣawsa isehlen . Di tazwara kan i-iyi-yewεer.

Amek i ttwalin yinelmaden tamdakkelt-nsen tanaddalt Dihya talɣuɣt?

Tthibin-iyi, ttagaden-iyi, maca win i d-iqerrben yeẓra-yi amek giɣ, yettaf-d tamuɣli nniḍen.

Acu d aḥulfu n yimarawen-im s yelli-tsen tanelmadt, daɣen talɣuɣt?

Imawlan-iw ferḥen yis-i, refden aqerru-nsen s wayen xeddmeɣ. Ala nekk i yellan d tanaddalt di taddart neɣ am uqcic am teqcict.

Acu ara asen-tiniḍ? Err-asen tajmilt di tutlayt-inu?

Ad asen-iniɣ tanemmirt-nwen ɣef wayen i iyi-txedmem Di tudert-iw yis-wen i lliɣ, assa yis-wen i leḥḥuɣ ɣer zdat! lxir-nwen ala Rebbi ma yezmer-as.

Ini-d awal ɣef ublug-nneɣ "tunt-inu".

Tabɣest igerrzen ara idummen, ara yesnernin deg uxeddim-nwen . Teḥya-m-d tutlayt-nneɣ tesjuǧǧgem-tt. Tanemmirt-nwen.

Tadiwennit, yexdem-as-tt S-Bendali.

https://sadbendali.blogspot.com/2022/03/tadiwennit-akked-dihya-bouarab.html


Tadiwennit akked tmedyazt tamarut Lidya n Ǧerǧer

Anta i d Lidya n Ǧerǧer?

Lidya n Ǧerǧer neɣ Wiza Xelfun (isem n tidet), d taqbaylit i d-ijebden izirran n uyefki deg yidmaren n yemma-s s teqbaylit. D tin i ilemden taqbaylit deg yirebbi-ines deg udrar n Ǧerǧer.

Melmi tebdiḍ tira? Swayes?

Bdiɣ tira deg useggas n 1987, s teqbaylit maca tira s yisekkilen n taεrabt.

D acu i am-yesḥemmlen tira s Tmaziɣt?

I d iyi-yesḥemmlen tira s tmaziɣt, d Mass Nuṛ Uld Ɛmara ad fell-as talwit d ṛṛeḥma.

Tettekkiḍ yakan di tedyanin tiseklanin am tmesriyin d temsizzliyin, mmeslay-aɣ-d ɣef way-a.

Ttekkiɣ di tfaskiwin ugar n 20 tikkal, di temsizzelt n tmedyezt, ttekkiɣ deg At Smaεel, deg Yimellaḥen tafeska n Lbacir Amellaḥ, deg Yimceddalen, di Leqṣer n Tubiret, deg At Ziki, deg Uqbu, di Buɣni, d waṭas-nniḍen.

D acu i d-rennunt tmesriyin n udlis amaziɣ i yimura?

Timesriyin n udlis amaziɣ ɣer yimura, d tiktiwin lqayen ara yeǧǧen amyaru aqbayli, ad t-id-alint tismin ɣer yidles-ines.

D acu ara tessumreḍ d allal swayes ara yesεu udlis amaziɣ ugar n wazal?

Ini-aɣ-d idlisen akk i turiḍ d yizmaz n usuffeɣ-nsen.

Idlisen i uriɣ:

- Amenzu i d-yeffɣen deg useggas: 2018 ɣur tiẓrigin Ccix Muḥend Ulḥusin, d adlis n tmedyezt s uzwel "Urfan n tsusmi"

- Adlis wis 2, n tullisin, yeffeɣ ɣer teẓrigin imru deg useggas n 2020 s uzwel "Yurar-itt lmektub".

- Akked udlis n tmedyezt i d-yeffɣen di 2020 s uzwel "imeɣban n ṣṣwab".

Anida i zemren ad ten-afen yimdanen i tiɣin?

D idlisen ara afen di tnedlisin Ccix akked Monalisait di Tizi Wezzu, tanedlist Deḥmani n Friḥa akked Muḥemmed Uhaṛun deg Uqbu.

Ahat tliḍ isenfaren wiyaḍ?

Isenfaren wiyaḍ: deg wayen yeεnan tira n udlis n yeḍrisen d temεayin s yinzan d tmedyezt, d adlis ara yiḥwiǧen yiselmaden n tmaziɣt maca werεad i t-fkiɣ i teẓrigin ara t-id-yessuffɣen. Yella daɣen wungal i mazal ur tfukkeɣ ara s tira. Ttawilat i usiẓreg d wid ixuṣṣen aṭas, wama isenfaren llan.

Tineggura-a, imeskaren simmal rennun-d ɣer unnar n tira maca imeɣriyen, drus. Acu i d tamentilt n way-a?

Tutlayt-nneɣ, tettnadi ad tecbu tiyaḍ, ad taɣ deg yiẓeḍwan inmettiyen akked internet s umata. D acu d tamuɣli-m deg way-a?

Tutlayt-nneɣ, d ayen yelhan ma tekcem s tehri deg wannar-a n yiẓeḍwan inmettiyen akked internet sumata, tamuɣli-w, iwakken ad tecbu tiyaḍ, ilaq-aɣ ad tt-nseddu nekkni deg ubrid-a atrar.

Swayes i tezmer ad teṭṭef amkan deg-sen?

Tezmer ad teṭṭef amkan deg-sen, s tira d useddu-ines s yal ttawilat ama s tira n yidlisen d wungalen ara yettwarun s tmaziɣt, d ameslay yis-s i tsuta i d-yettlalen d uselmed yis-s deg yiɣerbazen.

D acu i d asirem-im ameqqran di tudert?

Asirem-iw ameqqran di tudert,! d tutlayt-iw ad taweḍ anda wḍent tid yennulen lḥiḍ n ddunit.

Ablug-nneɣ, la am-yessaram aṭas n talwit d tumert di tudert-im d wawwaḍ ɣer lebɣi n wul-im. Nessaram-am ad ternuḍ ɣer zdat deg umecwar n usebɣer n tsekla taqbaylit.

Ablug-nwen tutlayt-inu, la as-qqareɣ tanemmirt tameqqrant ɣef leqdic-is yesεan azal meqqren yefkan tagnit i yimyura ad d-ibin leqdic-nsen d tiktiwin-nsen.

Awal n taggara, a-t-an ɣur-m.

Awal n taggara: afud igerrzen i yal d amaru yettarun s tutlayt-is d wid i d-yellan deffir n leqdic s tmaziɣt.


Dda lwennas (tajmilt)

Yir lexbar i yi-d-yiwḍen

Tasebhit mi yuli wass

D lmut n win εzizen

Ur ḥtameɣ d Lwennas

Ziɣ idammen-is uraden

Acḥal aya heyyan-as.

*** ***

Yemma-s εzizen di lɣerba

Medlent tewwura fell-as

Yemmut yizem i trebba

Tra azekka ɣzan-as

Mi tsuɣ ul-is i iεebba!!

D aεbar yeṭṭerḍeq s rrṣas

**** ****

Suɣen yidurar ḥerken

Neɣlen-d ɣer Wat Dwala

Leqbayel merra ḥeznen

Lwennas ur yuklal ara

Timura n leǧnas wehmen

Nef lmut-is ur bnin ara

**** ****

Amezruy yettuɣwaɣedren

Dda Lwennas ibder-it-id

Tidet-nni yettwaffren

Deg yisefra-s yessekfel-itt-id

Idles-nni i aɣ-neṭlen

Deg unnar yeseḥder-it-id

**** ****

Ad k-yerhem Rebbi a Lwennas

Fell-ak yeched umezruy

I lebda kečč d aεessas

Tessuliḍ-aɣ aqerruy

Tabnest, tirrugza d tissas

Ur teqbileḍ aɣelluy

**** ****'

Yemma Ɛelǧiya εzizen

Seg yimeṭṭi inab yiẓri-s

Tenna-k: neṭlemt ger wallen

Azekka-s i d amwanes-is

Ttrun ula d iɣriben

Tawrirt Mussa d tiɣremt-is.

Djamila Alem

I tutlayt-inu

https://sadbendali.blogspot.com/2022/03/dda-lwennas-tajmilt.html


Tadiwennit akked uselmad amaru Ɛadel BACUC

*Mi nessuter i Ɛadel Bacuc akken ad d-tili tdiwennit yid-s, s taḍfi i d-yerra akk ɣef yisteqsiyen -nneɣ. Ha-t-a umeslay i d-yellan gar-aneɣ.*

Ssenked-d iman-ik ttxil-k, temmeslayed-d ɣef umecwar-ik n tezrawin d usileɣ-ik.

## Ɛadel BACUC, ilul ass n 20 deg duğember, aseggas n 1980, yekker-d deg taddart n Tewrirt, taɣiwant n At Mensur, aɣir n Tubiret.

Deg useggas n 2004, yuwi-d akayad n BAK. Yeɣra deg tesdawit n Bgayet alammi i d-yuwi agerdas-is n (licence) deg tutlayt d yidles amaziɣ deg useggas n 2008. Deg useggas-nni yakan, d netta yesselmad tamaziɣt deg uɣerbaz alemmas.

Ɛadel Bacuc, d aselmad, d amaru. Yura 5 n yidlisen, akken ma llan cudden ɣer usedwel, rzan kan almud alemmas :

1. Deg useggas n 2019, « Tamudemt n tfertin n temsirin » aswir wis-sin (asenfar 01) i d-yeffɣen deg uxxam n tezrigin El-Amel.

2. Deg useggas n 2019, «Timsirin – Iluɣma – Aseɣti n yiluɣma» aswir wis-sin i d-yeffɣen deg uxxam n teẓrigin Tira.

3. Deg useggas n 2021, «Tamudemt n tfertin n temsirin» aswir wis-ukkuz i d-yeffɣen deg uxxam n tezrigin El-Amel.

4. Deg useggas n 2021, «Tamudemt n tfertin n temsirin» aswir wis-sin (asenfar 02) i d-yeffɣen deg uxxam n teẓrigin El-Amel.

5. Deg useggas n 2022, «Tamudemt n tfertin n temsirin» aswir amezwaru, d adlis aneggaru i d-yeffɣen ussan-a deg uxxam n tezrigin El-Amel.

**D acu d timental i k-iwellhen akken tuɣaleḍ d aselmad?**

Ayen iyi-iwellhen akken ad uɣaleɣ d aselmad, tazwara d lebɣi, segmi lliɣ meẓẓiyeɣ, ḥemmleɣ tawuri n uselmed, sεiɣ asirem ad d-yas wass ad uɣaleɣ d aselmad, ladɣa kra n yiselmaden-iw deg uɣerbaz amenzu, ğğan-d deg-i leḥmala n twuri-agi. Tis-snat, ferneɣ ad slemdeɣ tamaziɣt acku seg zik, mi ara yili akka kra n leqdic neɣ n umennuɣ ɣef tmaziɣt, ttḥulfuɣ s kra daxel n wul-iw, yettdemmir-iyi akken ad nnaɣeɣ ula d nekk ulamma meẓẓiyeɣ, ahat d leḥmala, d tayri n tmeslayt-iw d wayen i yi-yeqqnen ɣur-s. Daɣen, tettunefk-iyi tegnit, asmi tekcem tmaziɣt ɣer unnar n usedwel seld aḥebbus-nni n useggas ɣef leqraya deg useggas n 1994 (grève de cartable), lliɣ seg yimezwura i tt-yeɣran deg tesnawit kraḍ n yiseggasen. Dɣa mi rebḥeɣ akayad-inu n lbak, ḍefreɣ almud n tmaziɣt dina armi d asmi i d-uwiɣ agerdas-inu n lisuns.

**D acu n wuguren i yettemlili uselmad n Tmaziɣt deg umahil-is? **

Deg yiseggasen imezwura mi bdiɣ aselmed n tmaziɣt, ugur amezwaru mačči d ayen icudden ɣer wamek ara slemdeɣ neɣ acu ara slemdeɣ, ugur d inelmaden acku imiren, deg yiseggasen n 2008 meḥsub armi d 2014, mačči akk iswiren qqaren tamaziɣt deg uɣerbaz, tikwal ad tafeḍ aseggas amezwaru d wis-sin qqaren-tt ma d iswiren niḍen (aseggas wis kraḍ d wis ukkuẓ) ur tt-qqaren ara, dɣa asmi ara iεiwed yiwen aseggas deg sin n yiswiren-a, daymen deg tesmilt ttilin yinelmaden ur neɣri ara akk tamaziɣt. Daɣen llan yinelmaden bdan qqaren-tt deg uɣerbaz almemmas kan, ur tt-ɣrin ara deg uɣerbaz amenzu. Rnu ɣer tigi akk, asmi ara d-εeddin yinelmaden seg uɣerbaz amenzu ɣer uɣerbaz alemmas, llan wid i tt-yeɣran, llan wiyaḍ xati. Daymi, deg tallit-nni ttafeɣ-d deg tesmilt inelmaden ur mwatan, wa yesεa adasil deg tmaziɣt acku yeɣra-tt, wa ulac adadil acku ur tt-yelmid ara akk! Tamentilt n wugur-a, deg tallit-nni xussen yiselmaden n tmaziɣt mačči am tura ur ufin ara ad xedmen! Ma d ugur n tura, meḥsub d ugur n lixsas n yiḍrisen yelhan, iwulmen i yihallen n tmaziɣt, ɣas llan yidlisfusen, sεan iḍrisen, maca llan seg-sen wid lεali ara yessishilen axeddim i unelmad d uselmad, maca llan kra ur watan ara! Daɣen yella lixsas nezzeh deg kra n tewsatin n yiḍrisen ladɣa ussnanen d wid n usfukel..., ula ma llan wussnanen maca yettiwεir ugar umawal-nsen i unelmad, tikwal ula i uselmad.

I yinelmaden, acu ara d-tiniḍ fell-asen? Lan akk allalen n ulmud i asen-iwatan neɣ yella wayen ixuṣṣen?

Inelmaden qqaren-tt s tumert, ttaysen ad d-tawed tamert-nni n tmaziɣt. Ma d allalen, deg yiseggasen imezwura mi tekcem tmaziɣt ɣer uɣerbaz, d tidet xussen ma d tura, llan wallalen i yettaser unelmad d uselmad.

Efk-aɣ-d tamuɣli-ik ɣef wamek iteddu uselmed n Tmaziɣt di tmurt-nneɣ.

Tarrayin timaynutin watant i yihallen n uselmed n tmaziɣt ulamma ahat daymen mazal ur nessaweḍ ara ɣer yihallen iwatan nezzeh. Ma d aselmed-ines, la ttwaliɣ ar tura, aselmed n tmaziɣt yerza kan timnaḍin n Leqbayel, deg temnaḍin tiεerbawalin, tella kan deg kra n twilayin yernu drus nezzeh! Yella wugur n (la loi d'orientation n useggas 2008) mazal tamaziɣt s wudem n ufran, tuɣal kan ar win i yebɣan ad tt-iɣer! D aymi ula d iselmaden n tmaziɣt ixeddmen deg temnaḍin-a ur ufin ara iman-nsen!

Kečč d yiwen uselmad ur d-nelhi ara kan di twuri-s n uselmed, maca tkecmeḍ di tira d unadi. Amek ara d-tessegziḍ annect-a?

Qrib 14 n yiseggasen deg unnar n uselmed, d tidet am wakken i d-nniɣ deg tazwara, asmi ferneɣ ad ɣreɣ tamaziɣt deg tesdawit, ferneɣ-tt s yiwen n lebɣi d usirem d ameqqran. Daɣen d lixsas-nni i d-ttmagareɣ deg unnar i yi-yettdemmiren ɣer unadi d tira yerna ula d lebɣi d tebɣest n usnerni n tutlayt-nneɣ ittekki.

D acu d tamentilt i k-yesbeɣsen akken ad d-tfarseḍ iwfusen yerzan aselmed d ulmud? Adlis-ik amezwaru, azwel-is «Tamudemt n tfertin n temsirin». D acu i yegber?

Tamentilt tamezwarut, d leḥmala n twuri-inu akked lebɣi.

Adlis-iw amezwaru yeffeɣ-d deg useggas n 2019, azwel-is «Tamudemt n tfertin n temsirin» yerzan aswir wis-sin (asenfar 01), d adlis n tfertin yessenkad-d amek leḥḥun yirmad d temsirin n tmaziɣt yeddan d wahil unsib n uselmed n tutlayt tamaziɣt s tarrayin n tura (inductive, déductive ). Deg tazwara, ad yili usenked n yisenfaren d tgezmin n wahil n uswir wis-sin (asenfar 01) syen akkin ad tebdu tegzemt tamezwarut s sin yiḍrisen am wakken llan deg wahil, ad d-ḍefrent akk tfertin n yirmad nniḍen akken myezwarent : tagnit n tmenna, tigzi n tirawt, amawal, tajerrumt, taseftit, tirawalt, amuken i tira, tamedyezt, afares s tira d useɣti.

Tlneggura-a, tuɣaleḍ-d s umahil amaynut nniḍen. Acu d azwel-is? Ssenked-it-id ttxil-k.

Aneggaru d wa : «Tamudemt n tfertin n temsirin» am yimezwura akk maca yerza aswir amezwaru n ulmud alemmas. Am wakken i d-nniɣ usawen, deg tazwara, ad yili usenked n yisenfaren d tgezmin n wahil n uswir amezwaru, syen akkin ad tebdu tegzemt tamezwarut s kraḍ yiḍrisen am wakken llan deg wahil ( aḍris 01, aḍris 02, asefru ), ad d-ḍefrent akk tfertin n yirmad nniḍen akken myezwarent : tagnit n tmenna, tigzi n tirawt, amawal, tajerrumt, taseftit, tirawalt, amuken i tira, tamedyezt, afares s tira d useɣti.

Ayen i ten-yessemgarden d aswir kan. Xedmeɣ ɣef ulmud alemmas kan (aswir amezwaru, aswir wis-sin, aswir wis-ukkuẓ) mazal anagar aswir wis kraḍ.

Tamawt kan, seg yidlisen-iw, yella wis-sin i d-suffɣeɣ deg uxxam n tezrigin Tira (Bgayet), deg useggas n 2019 «Timsirin – Iluɣma – Aseɣti n yiluɣma» wa yemgarad ɣef wiyaḍ mačči d tamudemt n tfertin n temsirin. Ayen i d-yegber, d timsirin n uswir wis-sin (asenfar 01) n ulmud alemmas yeqqnen ɣer wahil unsib.

D acu n yiswiren iwumi laqen?

Yal adlis iwata i uswir-ines. Yella win n uswir amezwaru, aswir wis-sin, aswir wis-ukkuẓ, ulac anagar aswir wis kraḍ, ahat sya ɣer sdat ad t-id-rnuɣ!

D anwi i d-yewwi ad ten-smersen: d iselmaden, d inelmaden neɣ ahat ula d imarawen?

D iselmaden kan anagar win i d-bedreɣ usawen : «Timsirin – Iluɣma – Aseɣti n yiluɣma» , yezmer ad t-yessemres unelmad d uselmad.

Wid iran ad aɣen idlisen-ik, anida ara ten-afen?

Ad ten-afen di :

- Bgayet ( tanedlist la soummam ) deg lexmis.

- Leqser n Bgayet ɣer mass Kaci Amri ( 0779380370)

-Akbou ( tanedlist Mouhemmed Haroun )

- Tama n sswaḥel n Bgayet ɣer mass Yusefxuğa Fawzi ( 0661728236)

-Tazmalt ( tanedlist Zouaoui )

-Tubiret ( tanedlist اقرأ Oulmi Rabeh ) tama n sonelgaz

- Ma deg Tizi, imezwura akk fukken, ma d amaynut-a n uswir amezwaru, ad yili deg wussan ay d-yetteddun deg tnedlist Cix.

Mass Ɛadel Bacuc mačči kan d aselmad neɣ d ameskar maca d win iqeddcen aṭas deg yiẓeḍwan inmettiyen. Ahat tesεiḍ iswi asnedwal deg way-a. D acu-t?

Iswi amezwaru iban, d leqdic akken ad nesnerni tutlayt-nneɣ n tmaziɣt, ad tili am tutlayin niḍen n umaḍal. Daɣen, am wakka ttilin yiselmaden d imaynuten, yettasaren ad afen akka acu ara asen-yefken afud deg umahil-nsen, dɣa d annect-a i yi-yeğğan ldiɣ agraw deg fayesbuk, semmeɣ-as: Agraw Ameqqran Yezdin Akk Iselmaden, deg ugraw-a, aṭas n yiselmaden d yisdawanen n tmaziɣt i yellan daxel, s wayen i d-suzzureɣ d wayen ay d-suzzuren yimeddukkal-nneɣ akk ama d timsirin ama d ayen icudden ɣer tsekla-nneɣ ama d isteqsiyen yemgaraden, yettawes iselmaden sumata ladɣa imaynuten. Taggara-a, llan daxel-is ula d imawlan n yinelmaden acku ttafen-d akka isental n tmaziɣt swayes ara εiwnen arraw-nsen yeqqaren tamaziɣt.

D acu i d tamuɣli-ik ɣef ublug-nneɣ "tutlayt-inu"?

D yiwen n ublug i d-yernan ugar n tmussni ɣef tmaziɣt, d yiwen n ublug i yettawsen akk wid iqeddcen ɣef tmaziɣt. War ma ttuɣ ayen akk i turiḍ d idisen ula d kečč, d idlisen i ssemraseɣ ar ass-a ula d nekk. Ad ak-snemmreɣ aṭas aṭas, ad ak-iniɣ afud igerrzen, tamaziɣt teḥwağ-ik, teḥwaǧ akk tarwa-s.

Ad ak-neǧǧ awal n taggara, ini-d deg-s ayen triḍ d wayen tessarameḍ.

Tazwara, tajmilt ad tuɣal i kečč ɣef leqdic-ik akk i tqeddceḍ ɣef tmaziɣt ama s tira n yidlisen ama deg yizeḍwa inmettiyen. Ad ak-iniɣ tanemmirt tameqqrant ɣef tseskasit-a i iyi-txedmeḍ, ula d nekk s yiseɣ d wannuz i tt-qebleɣ.

Deg taggara, ad rreɣ tajmilit tameqqrant akk i wid iqeddcen ɣef tmaziɣt ama d iselmaden d tselmadin, imeɣnasen d tmeɣnasin, isdawanen n tmaziɣt, imyura ...

Ad yerḥem Rebbi akk wid yefkan tirwiḥin-nsen d asfel akken ass-a, nekkni nettmeslay, nettaru s tmaziɣt amek nebɣa.

Nessaram tutlayt n tmaziɣt, ad tili am nettat am tutlayin akk niḍen. Ladɣa deg tmurt-nneɣ, nessaram ad tt-ɣren deg yal amḍiq s wudem unsib, ad frun fell-as akk yiɣeblan.

Tadiwennit, yexdem-itt S.Bendali

https://sadbendali.blogspot.com/2022/04/tadiwennit-akked-uselmad-amaru-adel.html


Aɣlad n Umadaɣ Yemsusamen

![Aḍris ilelli Ɛumar Mufuq Aɣlad n Umadaɣ yemsusamen](https://blogger.googleusercontent.com/img/b/R29vZ2xl/AVvXsEg_euGIZhXGNtmWFLaW61PLhRe_v6yyYqAc-Apf4fgAX9zrvp_N5CgapfgLA__MH65sPnAPmLxM3wmDSEf32FvFivfCa5zlcsT-bBNMZysDsxs7_VzXqLhuYD8ZN1f2cC6jDpjkpzPr06zGvrS0lVRYkHYqBMsGPLZYwIAgFMi2QdaxqtYN1d8iuQBv/w320-h223/Screenshot_20220426-122851_Chrome.jpg)

![Aḍris ilelli Ɛumar Mufuq Aɣlad n Umadaɣ yemsusamen](https://blogger.googleusercontent.com/img/b/R29vZ2xl/AVvXsEg_euGIZhXGNtmWFLaW61PLhRe_v6yyYqAc-Apf4fgAX9zrvp_N5CgapfgLA__MH65sPnAPmLxM3wmDSEf32FvFivfCa5zlcsT-bBNMZysDsxs7_VzXqLhuYD8ZN1f2cC6jDpjkpzPr06zGvrS0lVRYkHYqBMsGPLZYwIAgFMi2QdaxqtYN1d8iuQBv/w320-h223/Screenshot_20220426-122851_Chrome.jpg)

*Aɣlad aydeg nezdeɣ isem-nnes « Amadaɣ Yemsusamen »! D tidet, maci d tikellax. Maca ula ur yelli yettini-as akka.*Aɣlad-nneɣ ur yelli d amadaɣ, ur telli deg-s tsusmi. Wissen kan maɣef ay as-semman akka. Aɣlad-nneɣ ɣas wezzil, 22 (simraw sin) n yigerdan ay izedɣen deg-s. 22, ih!

Aɣlad aydeg ara zedɣen 22 n yigerdan ay d-itteffɣen akken ma llan ad uraren s yilellac, tacirin, iḍan d yimcac-nsen d aɣlad yezgan izehher. Ɣef waya, llan wid ay as-yettinin « Amadaɣ n Tzizwa ».

Mi iɛedda kan wass n yiɣef n useggas, ffɣen-d akk yigerdan n uɣlad ad uraren deg udfel. Ula d Polly tamecṭuḥt, yelli-s n uxxam n Carter, ssuffɣen-tt-id deg tmeccayt-nnes. Adfel yella yekkat, nettat tella tessenday tiqeffazin-nnes akken ad d-teṭṭef imeččimen n udfel.

Gma-s, Timmy, yeqqim yettkexkix d taḍṣa, yettmuqqul-itt. « Ur tessined ara amek ara d-teṭṭfed imeččimen n udfel, a Polly! » ay as-yenna. « Maca nekk ssneɣ! Mmuqqel! »

Timmy yebda yettɛassa imeččimen n udfel mi d-ɣellin, mi iwala yiwen iqerreb-d, ad iwet gar yifassen-nnes yedlen s yiqeffazen akken ad t-id-yeṭṭef. Mi yedla ɣer gar yifassen-nnes, ad yaf ulac ameččim-nni.

Mi iwala akken, yenna-d: « Ziɣ ula d nekk ur ssineɣ ara ad ten-id-ṭṭfeɣ », dɣa yerfed iɣef-nnes deg yigenni, yebda yettaḍsa.

Sakkin, yemdel imi-nnes, yeqqim ittezzi iles-nnes deg imi, dɣa yenna-d: « Maca ssawḍeɣ ad d-ṭṭfeɣ kra seg-sen s yimi-inu yernu d isemmaḍen! »

*Sɣur Omar MOUFFOK (D asezgi n « What-a-Jolly Street » n Nan Gilbert)*

**I tutlayt-inu**

https://sadbendali.blogspot.com/2022/04/alad-n-umada-yemsusamen.html


Tadiwennit akked unaẓur Ḥemza Zabuṭ

### Ḥemza Zabuṭ d amdan am wiyad, d anaẓur, d win i ixeddmen taklut. D mmi-s n Larebεa n At Yiraten, taddart Tablabalt i yettwassnen s udfel d usemmid aqesḥan di tegrest, deg unebdu yelha lḥal, rewwun yimezdaɣ-is abeḥri. *Ha-tt-a tdiwennit i as-nga:*

Tutlayt-inu : Amek i d-tufiḍ iman-ik txeddmeḍ taklut ?

Di tazwara yella wanida d-yettlal umdan, yettawi-d yid-s tikci-a, ur as-yettfiqi ara bab-is. Yella wanida i tt-ilemmed. Ḥemza yekker-d akka i tt-id-yufa, segmi qqareɣ deg uɣerbaz amenzu i ḥemmleɣ taklut d tẓuri s umata.

Tutlayt-inu : Ahat yella wacu i k-ijebden akken ad tkecmeḍ deg unnar-a n teklut ?

Yal taɣawsa tesεa taεwint ansi d-tettfeggiḍ ; cfiɣ asmi meẓẓiyeɣ, tewwi-d uletma kra n yisunɣen i as-d-imudd uselmad-is, εeǧben-iyi mliḥ, amek qeεden d wamek weznen. Seg yimir-nni, rriɣ ddehn-iw ugar ɣer teklut…

Tutlayt-inu : Acu tḥemmleḍ ad tsunɣeḍ s waṭas ?

Ḥemmleɣ ad sunɣeɣ kullec, zemreɣ ad d-iniɣ seg ublaḍ armi d ayen meqqren, awi-d kan ad d-suffɣeɣ iḥulfan-iw. Anaẓur yettbeggin-d iḥulfan-is deg wayen yettwali neɣ ayen ara yeṭṭef .

Tutlayt-inu : Acu n ttawil i tessexdameḍ di teklut ?

Ḥemmleɣ ad xedmeɣ s yal taɣawsa; aɣanib, imru d ssbiɣa.

Tutlayt-inu : Melmi txeddmeḍ taklut, d kečč i yettruḥun ɣur-s neɣ tettas-d weḥd-s ?

Tikwal d tarewla i rewwleɣ ɣur-s, imi ttafeɣ-tt d ddwa i yiɣilifen-iw. Tikwal-nniḍen, mi ara yili ferḥeɣ ḥemmleɣ ad sunɣeɣ. Ttruḥuɣ si tudert ɣer tudert yeččuren d asugen d tlelli.

Tutlayt-inu : Acu-ten yisental i nezmer ad d-nefhem si tfelwiyin-inek ?

Aṭas n yiɣaniben i ssemraseɣ ; am trudemt d umadwan … ma d isental, tafelwit am tezlit, tettales-d tadyant, asirem, layas... Taklut d ilel, anaẓur yettawi-d akk isental i icudden ɣer tudert-nneɣ… rnu xas nekk fkiɣ-asent isem i tfelwiyin-iw, amdan-nniḍen yezmer ad asent-yefk anamek wayeḍ, abeεda tigi n umadwan (abstrait). Ma d tifelwiyin n yemdanen neɣ n twennaḍt, acemma ur t-sεint, d tajmilt kan i xeddmeɣ.

Tutlayt-inu : Ḥemza Zabuṭ ixeddem taklut, akken daɣen i icennu. Tewwiḍ yakan arraz amezwaru n temsiizzelt n Meεtub Lwennas. Amek i d-tufid iman-ik tcennuḍ ?

Tidet kan armi d iseggasen-agi ineggura i kecmeɣ ccna, ḥemmleɣ ad cnuɣ ayen i yi-qerḥen d wayen ẓiden…. Ḥemmleɣ ad sleɣ i Lunis, Crif Ḥamani d wiyaḍ. Maca Meεtub d ayen nniḍen, yis-s i d-nekker, yettrebbi, yettak-aɣ-d tabɣest d usirem.

Tutlayt-inu : Ahat yella win i ak-irennun afud deg umecwar-ik n tẓuri ?

D lḥif-iw i iyi-rennun afud, ttgeɣ tabɣest i yilan-iw. D uguren i yi-d-yessenṭaqen, i iyi-ttaken tabɣest akken ad dduɣ ɣer 8zdat. Llan wid i yi- yettεawanen, maca qlilit.

Tutlayt-inu : Yella kra tettheyyiḍ n yisenfaren ɣer zdat, ama di teklut neɣ di ccna ?

Di teklut aql-aɣ nessunuɣ dima, win i aɣ-d-yessawlen ad nruḥ am temzikent. Akken daɣen i aɣ-d-ssawalen ɣer yiɣerbazen akken ad neg tifelwiyin d wayen-nniḍen, nezmer ad d-nini yuɣal d axeddim n yal ass. Ma d tizlatin, heggaɣ azal n 10, mazal kan ad tent-skelseɣ, d ttawilat i aɣ-tent-yekksen.

Xedmeɣ yiwet n tezlit di yutub semmaɣ-as tadyant-ik .

Tutlayt-inu : Acu tessarameḍ ?

Asirem-iw yewεer ; bɣiɣ kan lehna, talwit.

Tutlayt-inu : Tadukli, acu ara tiniḍ fell-as ?

Tadukli tettili ticki yella lehna, ma ulac lehna ulamek ara tili tdukli.

Tutlayt-inu : Awal-ik ɣef umkan n unaẓur di tmetti ?

Yella usawen, yella ukessar, anaẓur ur yufi ara iman-is di tmurt di ddeqs n temsal. Yewεer ticki ara tεetbeḍ ur tettɣelliteḍ, nessaram kan ad tbeddel teswiεt ɣer wayen yelhan.

Tutlayt-inu : Acu ara tiniḍ i wid i iqeddcen ɣef yedles ?

D ayen igerrzen mliḥ, maca d lwaǧeb kan i xeddmen, d amennuɣ ur wwin cciεa wala ccan. Ilaq win ixeddmen s wul ad yesber, leqrar-is ad yali wass.

Tutlayt-inu : Acu ara tiniḍ i ublug tutlayt-inu ?

Ssarameɣ-awen afud ameqqran, aql-aɣ akk deg yiwen n lbabur, yal yiwen ad yexdem amur-is. Win iḥemmlen idles, yewwi-d fell-as ad yesber i kullec, tlaq-aɣ daɣen tdukli, ma neddukel idurar ad rmimzen.

Tadiwennit, texdem-itt Farida Cebbiri

https://sadbendali.blogspot.com/2022/04/tadiwennit-akked-unazur-hemza-zabut.html